Euskadik 8.000 test baino gehiago egingo ditu egoitzetan, adinekoei eta langileei

Hala iragarri du Nekane Murga Osasun sailburuak; halaber, adierazi duenez, ikertzen ari dira Osakidetzako osasun-profesional guztiei nola egin testak.

Euskadiko adinekoen egoitzetan, COVID-19 gaitza atzemateko 8.000 test baino gehiago ari dira egiten, erabiltzaileei eta osasun-langileei, Nekane Murga Eusko Jaurlaritzako Osasun sailburuak adierazi duenez; test horien helburua da "aztertzea koronabirusaren aurrean nolako immunitatea duten". Horrez gain, Murgak iragarri du ikertzen ari direla Osakidetzako osasun-profesional guztiei nola egin testak.

Sailburuak prentsaurreko telematikoa eman du ostiral honetan, Iñigo Urkullu lehendakariarekin batera, Kontseilu Aholkulariaren bilera amaituta. Murgak onartu duenez, "adinekoen egoitzetako egoera lehentasuna da une honetan, eguneroko gure jarraipenean eta balorazioan"; hortaz, egunez egun ari dira lanean "ahulenak diren pertsonen artean saihesteko gaitzaren hedapena".

Testuinguru horretan, erakundeen COVID-19aren aurkako konpromisoa nabarmendu du; azpimarratu duenez, egunero ari dira proba gehiago egiten, "bereziki egoitzetako erabiltzaileen eta sektore horretako langileen artean".

"Orain arte, batez ere, sintomak zituztenei egin izan dizkiegu testak, baina, dagoeneko, immunitatea aztertzeko probak ari gara egiten, 8.000 proba baino gehiago. Ikertzen ari gara nola egin ahal dizkiegun Osakidetzako osasun-langile guztiei", esan du.

Halaber, adierazi du gerora ahulak diren beste gizatalde batzuekin jarraituko dutela; besteak beste, minbizia pairatu duten herritarrekin, edo arrisku handiagoan jar ditzakeen medikazioa dutenekin.

"Estrategia ari gara diseinatzen, Euskadin dagoen immunitatearen mapa egin ahal izateko; horretarako hainbat gizatalderi egingo dizkiegu testak", esan du. "Egunero eta modu masiboan egitea ez da posible, baina aztertu ahal dugu immunitatea nolakoa den".


Hirugarren errepublikaren aldeko mobilizazioa egingo dute larunbatean

Manifestazioa egingo dute Donostiako hirugarren errepublika aldarrikatzeko gaur 18:30etan Bulebarretik hasita. Bosgarren aldia izango da aurtengoa eta apirilaren 14an II. Errepublikaren urteurrena ospatzen dela baliatuz hartuko dituzte kaleak.

Etorkizunari begira daudela azaldu dute antolatzaileek: “Betie ere etorkizuna ahaztu gabe, baina aurrera begira”. Azaldu dute egun seinalatua dela protesta egiteko, eta baita oroimen demokratikoa lantzeko eta etorkizun hobe batengatik borrokatzeko ere.

Hainbat elkartek elkarlanean antolatu dute mobilizazioa: Donostiako Errepublikarrak; Nicolas Guerendiain, Iruneko elkarte errepublikanoak; Pikoketa, Oarsoaldeko elkarte errepublikanoak; Belabieta, Andoaingo elkarte errepublikanoa; Tolosako foro errepublikanoa; eta errepublikaren aldeko Euskal Herriko elkartea.

Mobilizazioaren aurkezpenean izan dira Jon Hernandez Ezker Anitzako parlamentaria eta Amaia Martin eta Loic Alejandro Irabazi Donostiako zinegotzia.


Jacques Verges abokatu mitikoa hil da Parisen

Aljeriako askapen gerra garaian FLNko ekintzaileak defendatzen hasia, bizitzan zehar arituz klase guztietako jendeen abokatutzan, izan ezkerreko iraultzaile armatuen edo Klaus Barbie naziaren, liburu andana baten idazle eta film ale batzuen protagonista, abuztuan hil da Jacques Vergès, azken ehun urteko legegizon handietakoa.

Lluis Llachen ‘Verges 50’ LPa gorde ote zuen? ARGIAk opari eskaini zion 1987ko apiril hartan, Parisko bulegoan elkarrizketatzera joanik Iñaki Uria eta kronika honen sinatzailea. Urte haietan zalaparta handia sortutako bi preso arras ezberdin defenditzen zituen: batetik Georges Ibrahim Abdallah libanoar ezkertiarra –oraindik frantsesek AEBen presioz Lannemezanen zigorturik daukatena– eta bestetik Klaus Barbie Lyongo harakina deitu nazi zaharra Boliviatik estraditaturik Frantzian epaitu behar zutena. Ondoren kontatuko denez, gu orduan ginen kazetari gazteok ezagutzen genuena baino askoz ibilbide harrigarriagoa zuen abuztu honen 15ean Parisen hil den Jacques Vergèsek.

Gaur Thailandia den lurrean sortu zen 1925ean, ama irakasle vietnamdarra, aita Paristik joandako ingeniari, mediku eta kontsula, Front Populaire ezker koalizioan karrera politikoa egingo zuena. Haurtzaroa oraindik Frantziarena den Reunion uhartean egin zuen Jacquesek anaia Paulekin, gero familiarekin Parisera itzultzeko. Eta berehala engaiatu zen politikan.

Hitlerrek gerra pizturik, 17 urterekin sartu zen Erresistentzian, Ingalaterrara ihes egin ostean Italiako guduetan parte hartuz. Geroztik beti miretsiko zuen De Gaulle. Gerra ostean alderdi komunistan afiliaturik berehala hartu zuen protagonismoa, Europa mailako harreman oso kualifikatuen sarea josiz. Bere burua beti reuniondar aurkeztuz, mugimendu antikolonialista modernoen sorrera barnetik ezagutu zuen, Indotxinakoak –ordudanik omen zuen lagun Pol Pot kanbodiarra, sorterriari Khmer Gorriekin halako kalamitatea ekarriko ziena–, Palestinakoa eta batez ere Aljeriakoa.

Aljeriaren independentziaren aldeko borrokalariekiko epelegi zelakoan alde egin zuen PCFtik: 1960ko hamarkadan FLNko militanteen defentsan aurkituko dugu. Defenditzeaz gain emaztetzat hartu zuen Djamila Bouhired, Aljerreko kafetegi bat bonbaz lehertzeaz akusaturik atxilotu eta torturatua, heriotzara kondenatu zutena, Vergèsek De Gaulleren indultua lortu ziona.

Diote Vergès izan zela bortizkeria politikoari lotutako epaiketetan hausturazko defentsa (défense de rupture) sortu edo gutxienez zabaldu zuena. Taktika horretan akusatuak ez du bilatzen bere zigorra arintzea epaitzen duen Estatua bera auzitan jartzea baizik. Gurean horrelako ale famatuena Burgosko auzia izango zen, handik urte gutxira.

Aljeria independentearen aginte berriari loturik hainbat abokatu eta kazetaritza lan egin zituen... 1970ean bat batean desagertu zen arte. Ez zen berriro argitara aterako 1978a bitartean. Nondik ibili zen?

Vergès berak ez du sekula argitu. Badira ziur daudenak diru arazoengatik urrundu behar izan zuela Frantziatik; epaile ohi batek idatzia du Mossad israeldarraren mehatxupean ezkutatu behar izan zuela; askok uste dute Kanbodian ibili zela gaztetako lagun Pol Poten aldamenean, Khmer Gorrien agintaldi odoltsuaren garaian.

Joko bat dela justizia

1980ko hamarkadan berriro Parisen kokaturik, inor ez zuen harritu Vergès ezkerreko militante armatuak defenditzen ikusteak, hala nola George Ibrahim Abdallah, Action Directekoak, Ulrike Meinhof eta Andreas Baaderren abokatu Klaus Croissant, beranduago Ilich Ramirez Carlos, eta abar... baina nazien okupazio garaian Lyonen hiltzaile fama gaiztoa irabazia duen Klaus Barbieren defentsa bere gain hartzeak aztoramendua sortu zuen.

Vergèsek argudiatzen zien horretaz galdetu zioten kazetariei Barbieren abokatu lanarekin erakutsi nahi izan zuela nola aginteak, Estatuak, justizia erabiltzen duen espektakulu gisa. Barbie nazia urte luzez egona zen Hego Amerikan inork hari buruhausterik eman gabe, eta justu zahartuta heriotzaren atarian zegoenean Frantziak erabili nahi ei zuen halako espektakulu demokratiko bat antolatzeko, batere ondorio praktikorik gabea, orduan presidentea zen François Mitterrandek demokrazia lezioak emateko probestu zezan... bera gaztetan hurbilago egona zenean kolaborazionistetatik erresistentziatik baino.

Bazter utzirik Vergèsen defendituen zerrenda anitza, frantsesezko Wikipediak laburbildu duena (Laurent Gbagbo bezalako Afrikako agintari ustelak, ustez etxeko nagusia hil zuen Omar Raddad lorezain aljeriar azkenean absolbatua, katoliko hasirik musulman bukatu zuen Roger Garody pentsalari juduen holokaustoa ukatzen zuena, Slobodan Milošević presidente-ohi eslabiarra, Saddam Husseinen ministro Tarek Aziz...) abokatu hil berriak utzi du gizon oso bizkor, konplexu eta polemikoaren itzala. Epaitzen zaila den gizonarena.

Vergèsen izakera eta bizitzaz bada fama handiko dokumental bat, L’avocat de la terreur, gaztelaniazko bertsioa ere baduena, Internetez eskuragai. Berataz idatzitako sei biografiez gain, 31 liburu daude Vergèsek berak sinatuak, azkena De mon propre aveu (Nihaurek aitortua), aurten bertan plazaratua.

1992an La Justice est un jeu plazaratu zuen Vergèsek, justiziaz eduki duen ikuspegi eszeptizismoz betea –zinikoa esan lezake norbaitek– azaltzen duena. Hura irakurrita batek ez daki Justizia jokoa da ala Justizia jolasa da eman beharko lukeen euskaraz. Sarreran esaldi hau ipini du: “Barrezka etsipenean”.

Vergèsen iritzian, auzi bat da “bilaketa luze bat lortzeko Egia bat auzitegiko familia handiaren kideek kontsentsuatua, magistratuak eserita eta zutik aurrean defentsako abokatuak, salaketaren abokatuak eta poliziak, denak Themis jainkoaren zerbitzari zintzoak. (...) Auzi bat da bi hipotesi sinesgarriren arteko borroka: trebeenak irabaz dezala! Horregatik dauka beti Egia judizialak zapore mikatz samarra”.

Jakintza entziklopediko baten jabe, XX. mendeko politika eta politikari nagusi askoren ezagutzaile, polemikaren maitale, baita janzki eta puru onen ere, txit egolatra, makiaveliko, politikoki zuzena denaren salatzaile errukigabe... hori eta gehiago zen Jacques Vergès. Ai, eta primerako antzerkilaria.

Bizitzako beste hainbat arlotan bezala, edo gehiago, epaitzeko aretoetan zer esan den adina baitu garrantzia nork eta nola esan duen. Gauza bat da auzi bat lehertu nahi izatea eta beste bat hori lortzea. Honek bazekien.

2008an Serial Plaideur bakarrizketa –serial killer ideiari keinu eginez– aurkeztu zuen Parisko antzoki batean. Abuztuaren 15ean gorpua agertu zen 1778an Voltaire hildako etxe eta gela berean. Hori ez bada azkenera arte antzokian nagusi jokatzea...


Unai Diego lasarteoriatarrak 5 urte darama Shangain

Orbea bizikleta enpresaren Shangai-ko fabrikan egiten du lan. Bere esanetan, “denbora asko behar da txinar hizkuntza ikasteko, unibertsitatera joan beharko nuke idazten ondo ikastera”. Kontu asko esan dizkigu


Besarkatu eta lapurtu, Bergaran

80 urteko emakume bati lapurretan egin zioten eguaztenean (martxoaren 11n) Bergaran. Geroago eta sarriago entzuten gabiltzan modua baliatu zuen ustezko lapurrak emakumeari urrezko lepokoa kentzeko: besarkatu eta lapurtu. Segurtasun Sailak ikerketa zabaldu du.

Bergarako Matxiategi kalean gertatu zen lapurreta. Poliziak emandako xehetasunen arabera, neska gazte bat pertsona nagusiarengana joan zitzaion, berbetan. Eta ondoren, besarkatu egin zuen. Hain justu, momentu hori baliatu zuen gazteak emakume nagusiak zeraman urrezko lepokoa lapurtzeko.

Emakume nagusiak salaketa aurkeztu du ertzain-etxean, eta hala, Segurtasun Sailak ikerketa zabaldu du Bergaran. Edozein modutan, momentuz ez dute antzeko lapurretekin lotutako salaketa gehiagorik jaso. Ezta Bergarako Udaltzaingoan ere.


Ignacio Zalakain oiartzuarrak atera du Bidasoko Lehenbizikoa

Maiatzaren 1ean, sasoia irekitzen zen egunean, goizeko 7etan atera du 4,7 kilo eta 80 zentimetro luze zuen arraina

Denboraldia ireki eta hamabi minutu nahikoak izan ditu Oiartzunen sortu eta Lezon bizi den Ignacio Zalakain arrantzaleak aurtengo denboraldiko lehen izokina ateratzeko. Ignacio Zalakainek urteak daramatza arrantzan, amuarrainetan lehenik, eta izokinetan ondoren. Endarlatsa parean arrantzatu du 4,7 kiloko eta 80 zentimetro luzeko arraina, maiatzaren 1eko goizeko 7:12ean.

Kutxarila erabiliz lortu du lehenbiziko izokina arrantzatzea. Izokin arra eta basatia zen, ez baitzuen txipik ezta hegal mozturik ere.

Berako Ehiza eta Arrantza Elkarteko Lorenzo Jaurena presidenteak saria eman dio Zalakaini lehen alea harrapatzeagatik. Izokina, berriz, Donostiako Errekondo jatetxeak erosi du, 1.800 euroren truke. Gustura agertu da Zalakain bera: «Tratua egin dugu, eta pozik geratu naiz. Halakoak gutxitan lortzen dira». Denboraldiko lehen izokina soilik sal daiteke, gainontzekoak ezin dira merkaturatu.

Endarlatsako presa bota dute aurten eta hortaz, arrantzaleak sakabanatuagoak zebiltzan ibai bazterrean

Aurten, denera 78 izokin arrantzatu ahal izanen dituzte Bidasoan, azken urteetan baino guttiago. Kopuru horretara ailegatutakoan bukatuko da sasoia, edo, bertzenaz, uztailaren 31n. Aurten, lehen aldiz, arrantzale bakoitzak gehienez hiru izokin arrantzatzeko modua izanen du sasoi osoan.


Errusiak «aliatu gisa» hartuko ditu Frantziako indarrak Sirian

Putinek Mediterraneoko gerraontzi bati agindu dio Frantziako ontzidiarekin bat egiteko.Heldu den astean, Hollande Obamarekin elkartuko da lehenik, eta Putinekin ondoren

Joan den asteko Parisko atentatuen eragina hasi da nabaritzen Siriako gerran esku hartzen ari diren herrialdeen jarreran. Izan ere, Mendebaldearen eta Errusiaren artean hurbilketa bat egiteko lehenbiziko zantzu sendoak eman dituzte Frantziako Gobernuak eta Errusiakoak. «Frantziako hegazkin ontzi bat zuen eremura hurbilduko da laster. Frantziako kideekin harremanetan paratu behar duzue, eta aliatu gisa elkarlanean ari». Vladimir Putin Errusiako presidenteak agindu hori eman zion atzo Mediterraneoan dagoen Moskva gerraontziari, Itar-Tass agentziak jakinarazi duenez. Siriako gerran hainbat interesekin sartu diren herrialdeak batzeko, AEBak eta Errusia estrategia berarekin ados paratzea da erabakigarria, eta orain Frantziak hartu du zubi lana egiteko rola. François Hollande presidentea heldu den astean elkartuko da Barack Obama AEBetakoarekin Washingtonen, eta Putinekin Moskun.

Kremlinek jakinarazi duenez, Hollande eta Putin telefonoz mintzatu ziren atzo. «Beharrezkoa da itsasoan eta airean elkarrekin operazioak egiteko plan bat zehaztea», adierazi zuen Putinek Defentsa Nazionalerako Zentroan, Itar-Tassen arabera. Errusiako presidenteak Frantziari EI Estatu Islamikoaren aurka laguntzeko agindua eman die estatu nagusiko buruari eta Defentsa ministroari. Horrekin batera, Moskuk jakinarazi du orain arteko aire erasoen kanpaina zeharo gogortuko duela. «[Bonbardatzeko] Irteerak bikoiztu egin ditugu, eta, horren bidez, operazioak herrialdearen [Siriaren] luzera eta zabalera osoan egin ditzakegu», adierazi du Sergei Xoigu Defentsa ministroak, Defentsa Nazionalerako Zentroan. Bonbardaketa estrategikorako hegazkinak ere hedatu ditu Errusiak. Hiriguneak eta azpiegitura handiak suntsitzeko ahalmena dute hegazkin mota horiek. Errusiak Frantziarekiko hurbilketa eta aire erasoen areagotzea jakinaraztearekin bat, Putinek ofizialki onartu du urriaren 31n Egipton eroritako Errusiako hegazkina EIren bonba baten ondorioz erori zela —224 lagun hil zituen—.

Biak Raqqa bonbardatzen

Frantziak ez du elkarlanerako neurri zehatzen berririk eman, baina hartarako borondatea agertu du. Hollandek herenegun adierazi zuen EIren aurka nazioarteko koalizio bakarra osatzen saiatuko dela, Mendebaldea, Errusia eta Ekialde Hurbileko herrialdeak elkar hartuta. Lehentasuntzat hartu du Errusiarekin akordio bat egitea. Heldu den asteartean elkartuko da Hollande Obamarekin, eta handik bi egunera Putinekin. Bi herrialdeetan elkarlana eskatzen duten ahotsak ugaritu egin dira azken egunotan. Hollanderen oposizio politiko nagusiak, Nicolas Sarkozy eskuindarrak eta Marine Le Pen eskuin muturrekoak, joan den ortziraleko erasoen aitzinetik eskatzen zuten Errusiarekin estrategia bateratu bat egitea. Errusiako Parlamentuan Europarekiko harremanetarako batzordeko buru Leonid Slutskik adierazi du Frantziako parlamentariekin «egunero» dutela harremana. Atzo, bi herrialdeek jakinarazi zuten Raqqan —EIk Sirian daukan hiriburuan— bonbardaketa gogorrak egin zituztela, baina ez zuten adierazi koordinatuta egin zituztenik. AEBek jakinarazi zuten Errusiak aitzinetik jakinarazi ziela erasoak eginen zituela, bi herrialdeek sinatutako protokoloa beteta.

Mendebaldeak, Errusiak eta Ekialde Hurbileko herrialde batzuek bide orri bat hitzartua dute Siriako Gobernuak eta oposizioak akordio politiko bat lortzeko, baina sakoneko desadostasunak dituzte oraindik. Errusia irailean hasi zen esku hartzen Sirian, gobernuak hala eskatuta, eta EIz gain bertze hainbat talde armatu ere bonbardatu ditu. Frantziak ez dio zilegitasunik aitortzen Baxar al-Assad Siriako presidenteari, eta Errusiari kritikatu dio EI bonbardatu beharrean talde «moderatuak» bonbardatzen dituela. Errusiak dio, ordea, jo dituen talde guztiak «terroristak» direla. Errusiak Siriako armadarekin koordinatzen ditu erasoak, eta Frantziak Al-Assad indarrez kentzea babestu izan du iraganean.

AEB-Turkia akordioa

Frantzia abuztutik ari da Sirian EIren aurkako erasoak egiten, AEBek zuzentzen duten koalizioan. John Kerry AEBetako Estatu idazkaria Hollanderekin elkartu zen atzo Parisen, eta Errusiarekiko elkarrizketak babestu zituen. Baina Mendebaldearen eta Errusiaren artekoaz gain, berebiziko garrantzia du Ekialde Hurbileko herrialdeen jarrerak, horiek ere interes kontrajarriak dituztelako Siriako gerran. Al-Assadek Frantziako Valeurs Actuelles astekariari erran dio Parisek «terrorismoaren aurka serioski» ekin ezean ez dela harekin elkarlanean arituko. Hollande telefonoz mintzatu zen atzo Hassan Rohani Irango presidentearekin telefonoz mintzatu zen atzo. Astelehenean Parisera joatekoa zen Rohani, baina atentatuen ondorioz bisita bertan behera utzi zuen. Errusiarekin batera, Al-Assadek duen babesle nagusia da Iran. Saudi Arabiarekin eta Persiako golkoko monarkiekin etsaituta dago Iran, eta haien gatazka geopolitikoaren arabera jokatzen dute EIren aurkako gerran.

Horiekin batera, Turkia da bertze herrialde erabakigarria. Hain zuzen, Kerryk atzo Parisen adierazi zuen Turkiarekin akordio bat egin dutela. Turkiaren eta Siriaren arteko mugan 98 kilometro daude EIren eta muturreko bertze talde islamista sunita batzuen esku, eta, akordioaren arabera, Turkiak AEBen laguntzarekin muga EIrengandik «itxita» utziko du. Operazio horrek nahasmen handia eragin dezake, ordea. Izan ere, Siriako kurduen bi barruti autonomo elkarrengandik banatzen ditu eremu horrek, eta Turkiak argi utzi du Siriako gerran duen kezka nagusia ez dela EI, Kurdistango burujabetzaren aldeko mugimendua baizik.


ASTEBURUA GELDITU BARIK!

Asteburu honetan ere gelditu barik ibili gara! Oso aktibo gabiltza erdigunean eta planak alde guztietatik sortzen zaizkigu!

Beti bezala mahai jolas, futbolin, pinpon, dantza eta hankapaloak arrakasta izugarria izan dute. Asteburuan gelditu barik ibili gara hauekin.

Tailer bat ere izan genuen, xaboigintza hain zuzen ere. Bakoitzak kolore, forma eta usaina aukeratu eta xaboiak sortzeko aukera izan genuen, gero etxera eraman ahal izateko. Asteburu guztian ibili gara gustura saltsan!

Gainera, domekan eski irteera izan genuen. Tlde polita bildu ginen goizean goiz Garibaiko autobus geltokian egina edurretan pasatzeko asmoz. Suerte handia izan genuen eta eguraldi paregabeak eguna borobildu zuen. Ederto pasa genuen lagun artean eskiatzen!

Asteburu honetan alanbregintza tailerra izango dugu, sormena erabiliz alanbreaz eginiko bitxiak sortzeko. Beraz, ANIMATU ETA PARTE HARTU!


BIDEOA: Xamarrekin “Etxera bidean” liburuaz

Juan Carlos Etxegoien, Xamar, garraldar idazleak 2019ko otsailaren 14an Donapaleun aurkeztu zuen bere belaunaldiaren ibilbidea biltzen duen Etxera bidean liburua. Nola belaunaldi akulturatuak, bere buruaz ‘beste’ egitera dedikatu dutenak, nerabe garaian deskubritu zuen bere muineko izatea gorderik eta estalirik atxiki zaion euskara eta euskal kultura dela. Aitzinera so den itzulera bidaia bat. Hemen duzue Zabalik elkarteak grabatutako bideo elkarrizketa.


Autodefentsa ikastaroa egingo dute urriaren 5 eta 6an

Emakumeentzako jabekuntza eskolaren barruan, autodefentsa ikastaroa antolatu dute urriaren 5 eta 6rako. Horren bidez, emakumeek sexu erasoen aurrean defendatzen ikasteko aukera izango dute, “era errazean eta erraz ikas daitekeen tekniken bidez”.

Izena urriaren 1era arte eman ahal izango da, 010 telefono zenbakian (astelehenetik ostiralera 08:00etatik 20:00etara eta larunbatetan 08:30etatik 13:30etara), eta behin plaza erreserbatutakoan, telefonoz baieztatuko zaio interesatuari, eta ondoren, 6,70 euro sartu beharko ditu Kutxako 2101 0045 90 0012092177 kontu korronte zenbakian.

14 urtetik gora Irunen erroldatutako emakume guztiengana zuzendu dute ikastaroa, eta horren atzean, Berdintasun Batzordea eta Irungo Udala daude.

Urriaren 5eko (ostirala) eskola Ikust Alaia Udal Liburutegian izango da, eta hurrengo egunean, berriz, Artaleku Kiroldegian, 10:00etatik 14:00etara eta 15:30etatik 19:30etara.


Bikotekidearen alabari sexu ukituak egiteagatik atxilotu dute gizon bat

Neskaren ama etxean ez zegoela eraso zion ustez, eta Ertzaintzak lantokian atxilotu zuen

Ertzaintzak 43 urteko gizonezko bat atxilotu zuen, atzo, Gasteizen, ustez 12 urteko neskato bati sexu ukituak egiteagatik. Herrizaingo Sailak jakinarazi duenez, neska gizonaren bikotekidearen alaba da, eta dirudienez emakumea etxean ez zegoela egin zizkion ukituak asteazkenean.

Betiere Herrizaingo Sailaren arabera, erasoaren ondoren, neska eta bere anaia etxetik joan ziren amaren bila, eta hark, gertatutakoaren berri jakin ondoren, Ertzaintzarengana jo zuen.

Ertzainak bikotekidea bizi zen etxera joan ziren, eta neska erietxe batera eraman zuten. Gizona lantokian atxilotu zuten geroxeago.


“Txinan oso ezberdina da gurasoek gazteen futbol partidetan duten jarrera”

Futbolarekiko zaletasunak Txinaraino eraman du IBON CUARTERO PICAZA (Laudio, 1986). Gazteen talde baten entrenatzaile gisa egiten du lan bertan.

Txinan zaude futbol eskola batean. Nola iritsi zara horraino?

Futbola beti izan dut gustuko eta azken 14 urteetan entrenatzaile bezala aritu naiz. Azken urteetan buruan izan dut atzerrira joatearen ideia. Lehenengo harremana 2017. urtean izan zen, martxoa aldera, baina hemen hainbat konpromiso eta eginbehar nituenez albo batera utzi nuen. Hau buruan izanda, urte amaieran Edinburgora joan nintzen bizitzera nire ingelesa hobetzeko asmoarekin. Azkenik, uztailean aukera berriro etorri zitzaidan eta abuztuan Txinara joan nintzen, Shanghai hirira, hain zuzen ere.

Zertan datza zehazki zure lana?

13 urteko futbol taldearen lehenengo entrenatzaile bezala lan egiten dut eta helburua jokalarien nahiz talde orokorraren maila igotzea da. Talde hau klubaren talde handiena eta garrantzitsuena denez, beste lekuetara jokatzera joaten garenean klubak daukan ospea eta irudia islatu behar dira. Jakin behar da klub hau duela 5 urte sortu zela eta urtero etengabe hazten ari dela.

“Gaur egun Txina osoan mila futbol akademia daude, batez ere, azken urteetan sortutakoak”

Zer nolako futbol harrobia dago Txinan?

Txinako gobernutik hasita -presidenteak futbola bultzatu nahi du- hiri eta herrietara zaletasun hori iristen ari da. Gaur egun Txina osoan mila futbol akademia daude, batez ere, azken urteetan sortutakoak. Gainera, ia eskola guztiek dituzte F-8 edo F-11eko zelaiak. Futbolean gero eta neska-mutil gehiago daude, etorkizunean Txinan dauden taldeen eta jokalarien maila igotzeko helburuarekin.

Zelan moldatzen ari zara zu Txinan?

Espero nuena baino askoz hobeto. Klubeko lankideak eta beste entrenatzaileak oso jatorrak dira eta beti daude laguntzeko prest. Hau oso garrantzitsua da egunerokotasunean eroso sentitzeko.

Hizkuntzaren aldetik, lankide nahiz entrenatzaile batzuekin ingelesa erabiltzen dut. Taldeko umeekin ere ingelesa erabiltzen dut, batez ere 6-7 mutil baliatuta talde guztiari mezua zabaltzeko. Bestetik, hizkuntza zaila izanda ere, txinera ikasten hasi naiz. Zailena iruditzen zaidana hizkien eta hitzen intonazioa da.

“Gazteen futbolean gauzarik ezberdinena gurasoen portaera izan daiteke. Ez dituzu ikusten guraso protagonistak, euren semea hurrengo Messi edo Aduriz izango dela uste dutenak”

Oso ezberdina da hemengo eta bertako bizitza?

Guztiz ezberdina, kultura oso ezberdina da. Gizartearen antolakuntza, gizartearen zaletasunak denbora librean, kirolaren antolakuntza, hizkuntza, janaria… Lehenengo hilabetean gauza asko harritzen ninduten eta zaila da gauza bakarra aipatzea. Pare bat egun egongo ginateke istorioak kontatzen.

Futbolaren zaletasuna handia da Euskal Herrian. Txinan ere horren handia da?

Zaletasuna handitzen doa eta jolasten dugun zelaietan ikusten duzu jendea hurbiltzen dela. Futbol profesionalean gauza berdina gertatzen da, gero eta jende gehiago hurbiltzen da animatzera.

Lehengo mailako taldeek jende asko daukate atzetik. Gazteen futbolean gauzarik ezberdinena gurasoen papera izan daiteke. Hemen gurasoak animatzera edo isilik egotera mugatzen dira. Ez dituzu ikusten guraso protagonistak, euren semea hurrengo Messi edo Aduriz izango dela uste dutenak. Klubari, beste jokalari eta entrenatzailearekiko errespetua oso handia da. Partida amaitzean eskerrak emateko duten ohitura oso polita eta gomendagarria da.

Txinan futbol munduan jarraitzeko asmoa duzu?

Momentuz hemen oso gustura nago eta kontratua amaitzen denean ikusiko dugu zer gertatzen den. Nire burua egunerokotasuna bizitzean dago eta ez dut pentsatzen hurrengo hilabeteetan edo urteetan zer gertatuko den.

Beste zer edo zer gaineratu nahiko bazenu...

Aipatzea Shanghai hiria izugarria dela. Eraikuntza handiak eta leku oso politak ditu. Oso normala da hiriaren erdigunean edozein herrialdeetako jendea topatzea. Noizbait bisitatu behar den hiria dela deritzot.


Erdi Aroko azoka, Derion

Irailaren 20an eta 21ean egingo da eta azoketan ohikoak diren produktuez gainera, hala nola, espeziak, gozokiak, artisau-lanak edo ukendu naturalak, ogia nola egiten den erakustaldia egongo da eta umeentzako ekitaldiak eta jokoak antolatuko dira. Erakustaldia eta umeentzako ekintzak egun bietan egingo dira. Egun bakoitzeko ekintzei dagokienez, egitarau hau prestatu da: Irailaren 20an, zapatua 11:00: Gorteko bufoiak eta malabaristak. 12:00: Kalejira, Jantzi Jarauntsi Troupe taldearen eskutik. 13:00: Iratxo zuriak. 18:00: Etilio soldadua. 19:00: Erromero perfumegilea. 21:30: Scroon deabru hegadun handia. Irailaren 21ean, domeka 11:00: Gorteko bufoiak eta malabaristak. 13:00: Carapan jauna eta basoko Erramun. 18:00: Etilio soldadua. 19:00: Erromero perfumegilea. 21:30: Scroon deabru hegadun handia.


"Arduratuta" agertu da Sortu susmagarriari kautelazko neurririk jarri ez zaiolako

Elkarretaratzea egin dute Udalak deituta, eta manifestazioa ondoren, Sortuk antolatuta.

Elkarretaratzea egin dute Amurrion dozenaka lagunek, Juan Urrutia plazan, udaleko Bozeramaileen Batzordeak deituta. Batzordeak gaitzetsi egin du igandean ezker abertzaleko familia baten etxearen kontra pertsona batek egindako tiroa, "onartezina" dela iritzita. EAJ, EH Bildu, Orain Amurrio, PSE-EE, PP eta Guk Bai-k osatzen dute batzordea, eta aho batez onartu dute adierazpena. Ordezkari politikoek ez ezik, erasoa jasan zuen familiako kide batek ere hartu du parte. "Badakigu eskumako politikariei interesatzen zaiela gu beldurrez bizitzea", adierazi du Mertxe Azkarragak: "Jakin dezatela gu ez garela mugituko, ez gure arbasoen etxetik, ez gure pentsamendu politikotik". Sendiari babesa eta elkartasuna adierazi diete udalbatzako ordezkariek, eta nabarmendu Amurrioko herritarrek "elkarbizitza" nahi dutela, "errespetuan eta bakean oinarrituta". Erasoa ikertzeko eta erantzuleak identifikatzeko eskatu dute.

Sortuk deituta, manifestazio bat egin dute ondoren herrian zehar. Arabako arduradun Oihana San Vicentek azaldu du "testuinguru zehatz batean" gertatu zela igandeko "atentatua": "Eskuin espainiarra gorroto giroa ereiten ari diren momentuan, hain zuzen. Beraz, arduragabekeria handia iruditzen zaigu gertakarien larritasuna erlatibizatzea. Eraso faxistak ez dira isolatuak eskualde honetan". Horregatik, San Vicentek salatu du "are larriagoa" dela susmagarriaren aurkako kautelazko neurririk hartu ez izana: "Batzuen kasuan, armekin egindako antzeko eraso edo atentatuak debaldekoak direla. Hori da gizarteari helarazten ari zaion mezua".

Josune Irabien (EAJ) Amurrioko alkateak Radio Euskadiko elkarrizketa batean esan du gertaera "larria" dela, baina "erabat isolatua". "Erabat gaitzetsi" du.

Identifikatua, polizia ohia

Ertzaintzak gizon bat identifikatu du, baina ez du atzeman. Berri agentziek ikerketa iturriak aipatuz esan dutenez, polizia ohi bat da identifikatutako gizona. 9 milimetroko bala bat jaso zuten etxeko kideek. Alkatearen arabera, badirudi "baimendu gabeko arma motz batekin" egin zuela tiro egileak. Halaber, Irabienek dio ezagutzen duela Ertzaintzak identifikatua duen pertsona, baina ez duela esango polizia ohia den ala ez. "Ertzaintza bere lana egiten ari da eta hark eman ahalko ditu datuak".

Alkateak alderdiei utzi dizkie "interpretazio politikoak". "Ez dut interpretatuko atzean dagoena, baina jendaurrean azaldu nahi dugu errefusa eta egonezina. Hori da gure eginbeharra. Gertaeraren larritasuna independentea da kolore politikotik". Haren ustez, herrian "ez da bizikidetza arazorik izan inoiz".

Tiroa jaso zuen etxeko sendiarekin hitz egin zuen atzo alkateak. Honen arabera, lasai daude, eta kasua "isolatua" izan delakoan.

Albiste hau BERRIAk argitaratu du eta Creative Commons by-sa lizentziari esker ekarri dugu ALEAra. Jatorrizko albistea eta informazio osatuagoa hemen duzu ikusgai.


Mozorro desfilea Txitibar plazatik hasita

Andoaingo herrigunea karrozaz eta konpartsaz beteko da larunbat honetan, arratsaldeko 17:00etatik aurrera. Ohi bezala giro bikaina izango da, larunbatekoa oso egun parte hartzailea izaten baita. Goikoplazan bukatuko da mozorro desfilea.


Tolosako kirolari aitortza egingo dion Kirol Gala bihar izango da

Leidor aretoan izango da ekitaldia, 19:00etan hasita, eta bost sari banatuko dira kirolari edo kirol talde onenaren atalean.

Tolosako Udalak herriko kirolari, kirol talde eta elkarteen lana balioan jarri eta izandako lorpenengatik errekonozitu nahi ditu. Horretarako, bihar, urtarrilak 15, 19:00etatik aurrera, Tolosako Kirol Galaren edizio berri bat egingo da Leidor aretoan.

Aurtengo ediziorako ere, ohikoa den moduan, Tolosako kirol elkarte guztiek beren hautagaiak proposatu dituzte, bakoitzaren lorpenak adieraziz. Proposamen horiek kontuan hartuz, kirol elkarteek eta herriko beste hainbat eragilek bozkatu dute nortzuk diren kirolari onenaren sarirako eta etorkizuneko kirolari aipagarriaren sarirako kirolariak.

Ekitaldiarekin, kirolarien garaipenak azpimarratzeaz gain, udalak kirolaren beste balore batzuk sustatzen dituzten pertsonak eta eragileak ere errekonozitu nahi ditu. Kirolari edo kirol talderik onenaren atalean, bost sari emango dira: 14 eta 18 urte bitartekoen arteko neska kirolari onena eta mutil kirolari onena; 18 urtetik gorakoen artean neska kirolari onena eta mutil kirolari onena; eta guztien artetik hautatutako kirolaririk onena. Horrez gain, kirol jarduera eredugarrienari saria emango zaio, eta izendapen bereziak ere izango dira.

BERRIKUNTZAK SARIETAN

Sariei dagokionean berrikuntza bat egongo da aurten. Izan ere, ohiko sariez gain, Kontuz! Kreatiboak taldeak egindako oroigarri berezi batzuk ere banatuko dira. Hiru dimentsiotan egindako poliedro formako oroigarria da. Kutxa baten gainean kokatuta dago, eta poliedro bakoitzak kirol balio ezberdin bat irudikatzen du: indarra, malgutasuna, esfortzua… Ohi bezala, diplomak, Tolosa&CO elkarteko dendetan erabiltzeko txartelak, bertako produktuekin osatutako Tolosako Azokako saskiak eta kiroldegiko bazkidetzak ere banatuko dira irabazleen eta izendatuen artean.


“Talde gutxituok ezin gara izan gizartearen arazoen ahuntz buru”

Asier Garcia Uribarri

“Ijitoek gizarteko arlo guztietan parte hartzea”. Hori da Nafarroako ijito elkarteek lortu nahi dutena. Horretarako, bi norabidetan ari dira lanean. Batetik, zerbitzu publikoetatik kanpo dauden pertsonak lagunduz, eta, bestetik, gizartearen aurreiritziak eraitsiz. Ricardo Hernandez (Tutera, 1975) Gaz Kalo Nafarroako ijito elkarteen koordinatzailea da. Haren ustez, gizarteak talde gutxituak erabiltzen ditu bere arazoak ezkutatzeko.

Apirilaren 27an parlamentuan egon zineten Nafarroako Ijitoen Egunean. Zer balorazio egiten duzu?

2005etik ari gara Nafarroako Parlamentuan antzeko ekitaldia egiten. Baina, niretzat, aurtengoa ekitaldi berezienetakoa izan da. Bukatu zenean, jende guztia hunkitua zegoen. Ez da erraza hori lortzea Nafarroako Parlamentuan. Gonbidatu mordoa genituen, hala nola familia ijitoak, ijito elkarteetako kideak eta alderdi guztietako ordezkariak. Zaila da, horrelako aniztasunarekin, denak hunkitzea. Esan dezakegu Ijito Herriak pertsona horiek guztiak batu zituela.

Uste duzu horrelako ekitaldiek gizartean eragina dutela?

Apirilean, parlamentuak eta Iruñeko eta Berriozarko udalek Ijito Herriaren eskubideen aldeko mozioak onartu zituzten. Horiek garrantzitsuak dira, ijitoak instituzio publikoetan ikusarazten dituztelako. Ordezkari politikoek jabetu behar dute Ijito Herriaren egoeraz. Nola egin daiteke hori? Adierazpenak eginez. Egia da adierazpen batek ez dituela konponduko Ijito Herriak dituen behar guztiak, baina dauden arazoak mahai gainean jarriko ditu. Ijitoek agenda politikoan egon behar dute, ezin baitugu ahaztu gure biztanleriak arbuioa eta bazterketa pairatzen dituela, neurri handi batean gainera.

Nafarroako gizarteak alde horretatik hobera egin duela uste duzu, edo berdin jarraitzen du?

Aurreiritziak existitzen dira, eta gizarteak betikotzen ditu. Asko kostatzen zaigu horri buelta ematea, guztioi. Baina talde gutxitua zarenean, horrek oraindik traba gehiago jartzen dizkizu gizarteko eskubideen jabe izateko. Adi! Eskubideez ari naizenean, betebeharrez ere ari naiz, batera baitoaz. Nik ez nuke esango Nafarroako gizartea arrazista denik, baina egia da Ijito Herria dela zentzu guztietan arbuio eta diskriminazio mailarik handienak pairatzen dituena. Akaso, hemen ez da eraso zuzenik ematen. Nafarroan arrazakeria ikusezinagoa da. Ijitoen estereotipoekin bat datorren pertsona batek zailtasun handiagoak ditu lana aurkitzeko edo etxe bat alokatzeko. Bestalde, egia da gero eta pluralagoa den gizarte batean bizi garela, eta pixkanaka ijito kultura merezi duen tokian kokatzen ari dela.

Zer lan ildo garatzen ari zarete ijito elkarteetan?

Arlo askotan lan egiten dugu. Baina bereziki lau nabarmenduko nituzke: hezkuntza, osasuna, lana eta etxebizitza. Ardatz horiei jarraitzen diete Ijito Herria gizarteratzeko Espainiako 2012-2020 estrategiak eta Europako zuzentarauek. Pertsona guztientzat oinarrizko beharrak dira. Horiek lantzean kontuan izan behar dira Ijito Herriaren kultura eta harekiko diskriminaziorik eza. Era berean, arreta berezia eskaintzen diegu emakume eta gazteei.

Nola lantzen dituzue lau ildo horiek?

Elkarteok nahi duguna da ijitoek parte hartzea gizarte osora bideratuta dauden politiketan. Batzuetan ijitoak ez baitira politika horietara iristen hainbat arrazoirengatik, besteak beste, informazio eta bitarteko faltagatik. Guk ez ditugu nahi ijitoentzako osasun etxeak eta eskolak. Nahi duguna da gizarte osoarentzat diren zerbitzu horietatik kanpo geratu diren ijitoei bertan parte hartzen laguntzea. Esan daiteke zubi lana egiten dugula. Hala ere, kontuan izan behar dugu Nafarroako ijito askok normal-normal parte hartzen dutela zerbitzu horietan, eta gizartean euren ekarpena egiten dutela lan eginez eta zergak ordainduz.

Esan duzu arreta berezia eskaintzen diozuela emakumeen errealitateari. Zer lan egiten duzue horren harira?

Emakume ijitoak gehien parte hartzen dutenak dira. Gizonoi askoz gehiago kostatzen zaigu. Adibidez, badago emakume talde bat euren ikasketak berreskuratu dituztenak. Emakume batzuk goiz ezkondu ziren, eta euren ikasketak utzi zituzten. Baina, orain, berriz ikasi nahi dute. Eta zer egoera dute emakume ijitoek gizonekiko? Bada, gizartean duten bera. Desabantaila asko dituzte, eta askotan aukera gutxiago dituzte. Beraz, saiatzen gara desabantaila horiek orekatzen. Baina ñabardura garrantzitsu batekin. Ez dugu nahi Ijito Herria herri matxista gisa markatzea. Ijito Herria gizartea bere osotasunean izan daitekeen bezain matxista izango da. Baina talde gutxituok ezin gara izan gizartearen arazoen ahuntz buru. Bidegabea da gizarteak guri leporatzea berak konpondu ez dituen arazoak.


Urkulluk dimititzeko eskatu dio Lopezi 'honek ez baitu gehiago ematen'

PPk Bildu erakundeetako gobernuetatik kanpo uzteko EAJri PSE-EErekin batera egin dion itun eskaintza "maltzurra" dela eta akordioak "edonorekin" egiteko prest dagoela esan du EAJko presidenteak.

Iñigo Urkulluk adierazi duenez, ez du EAEko hauteskundeak aurreratzea eskatu, lehendakariaren "dimisioa" baizik. Adierazpen horiek egin ditu EBBren presidenteak atzo Patxi Lopezek PSOEk lider berria aukeratzeko kongresua egitea eskatzeko egin zuen agerraldiaren ostean; izan ere, Urkulluren aburuz, "honek ez du gehiago ematen".

RNE-ri eskainitako elkarrizketa batean, EAJren presidenteak Patxi Lopezek Estatuko datuak bakarrik aztertu dituela salatu du eta PSOEren "emaitza txarren errua krisi ekonomikoak duela esan du".

Gainera, PSE-EEren presidenteak EAJri gobernuak sortzean eta herritarrek hauteskundeetan esandakoarekin "ardura" eskatu izana ere aipatu du Urkulluk. "Lehendakariaren dimisioa eskatzen dut, ez dut hauteskundeen aurrerapena eskatzen, lehendakariaren dimisioa baizik", azaldu du.

Horrez gain, Lehendakariak hautesleei errespetua eskatuz egin nahi duela aurrera salatu du Urkulluk, eta orain dela bi urte lehendakaritzarako hauteskundeak EAJk irabazi zituela gogorarazi dio.

Gainera, PPk atzo Bildu erakundeetako gobernuetatik kanpo uzteko EAJriPSE-EErekin batera egin dion itun eskaintza "maltzurra" dela esan du EAJkopresidenteak.

"Pozik egon beharko genuke ezker abertzalearen sentsibilitateak pausoak eman dituelako; izan ere, Bildun legezko egitura du, kanpainan legearen babesarekin aritu da eta jaso dituen emaitzak jaso ditu", esan du Urkulluk. Blokeen dinamika hautsi beharko litzatekeela esan du, eta herritarren hitza aintzat hartzera deitu du. EAJ akordioak edonorekin egiteko prest dagoela esan du.


Fermin Gorosabelen grabatuak Ardixarran ikusgai

SEGURA // Ekainaren 12ra arte Fermin Gorosabalen grabatuak ikus daitezke Segurako Ardixarra etxean. Ostiraletan 17:30etik 19:30era, eta larunbatetan eta igandeetan 11:30etik 13:30era eta 16:30etik 19:30era izango da Gorosabelen lanak ikusteko aukera.


Hamaiketakoa (Aiztondo) 2016-05-17

Aste honetako Hamaiketakoan, Zizurkilen kutxazaina berrezartzeko hartu duten erabakiaren berri eman dugu. Horrekin batera, Adunako Unipapel lantegian bizi duten egoeraz mintzatu gara eta Asteasu aldetik jaso ditugu berriak: Pello Errota 2019 egitasmoaz hitz egin digute eta aurreko asteburuko bi ekitaldia aipatu ditugu, kulturarteko festa eta Usarrabi abesbatzaren kontzertua. Hurrengo ostiralean, Anoetan, Anitz taldeak eskainiko duen Haria ikuskizunaz aritu zaigu Nekane Peñagarikano herritarra.


“Makila badaukagu, orain trapua falta da”

Kontxako Bandera irabazteko hiru urrats egin behar izaten dira: sailkatu eta bi igandeetan estropada borobila egin. Zumaiak lehen biak egin ditu, urte osoko nagusitasunaren bidetik. Gaur Hibaikari 11 segundo atera dizkio eta dagoeneko eskura ikusten dute arraun munduko saririk potoloena. 1984an eta 1987an Telmo Deun mitikoak lortutako bi bandera haietatik 26 urte pasa eta gero emakumeek ekarriko dute hirugarrena, oker handirik ez bada. “Makila badaukagu, orain trapua falta”, esan digu Libana Taboada arraunlariak. Datorren igandean joango gara bila (11:00etan). Hemen gaurko egunak eman duenaren kronika eta argazki bilduma, protagonisten adierazpenak entzuteko aukerarekin.

Sailkatze estropadako kronika eta argazkiak

Neska koadrila honek behin baino gehiagotan egin du amets Kontxako Banderarekin. Eskura zutela ere egin zuten amets iaz. Ihes egin, ordea. Baina eskarmentua ez da alferrikoa izan. Euskotren Ligan hasieratik amaierara nagusi izan ondoren begi guztiak gainean izan dituzte Kontxarako. Zumaia faborito bakarra. Harri astuna da hori taldea egin gabe badago. Baina da ez kasua. Aurten ez. Taldea zaildu egin da, buruarekin ere lan egiten ikasi dute, nerbioei eusten, estropadaren gorabeherak menperatzen. “Hasieran antsietate puntu bat izan dugu, baina burua hotz eduki dugu eta buelta emateko gauza izan gara”, esan digu Leire Antiak arranplan, lanak amaitu ondoren. “Kontxan normala da hasieran antsietate pixka bat izatea”, osatu du Libana Taboadak. “Baina taldeak hankak lurrean dauzka, buruarekin badakigu noiz egin behar den lan eta hala egin dugu”.

Izan ere, lehen luzean Hibaikak hartu du estropada burua, bigarren kaletik abiatuta. Zumaia laugarrenetik abiatu da –Mecos lehen kaletik eta San Juan hirugarrenetik–, kanporantz lanetarako eskasagoa. Kike Manterola entrenatzaileak azaldu digu: “Haizeak iparretik jotzen zuen gaur eta joaneko lanerako egokiagoa zen bigarrena, babes gehiago duelako. Horregatik, lehen luzean gerra eman digute. Baina ondo eutsi diegu. Arraunketatik ez gara atera, betiko 36-37 paladatan ibili gara. Hiru segundo atzetik joan garenean ere eutsi egin diogu gure arraunkerari”. Ziabogara hiru segundo aurretik iritsi da Hibaika, baina estropada erabat irauli da barruranzko lanak hasi bezain pronto. Zumaiak estropada hautsi du. ”Ziaboga egin, lehen olatua hartu eta estropada txikitzera joan gara, eta lortu dugu”, azaldu digu Kike Manterolak. Tartea erraz egin dugu. Estropada ona egin dugu”. Ziaboga egin, lehen olatua hartu eta estropada txikitzera joan gara, eta lortu dugu

Bigarren iganderako alde ederra lortu duten arren, ez dute gehiegizko konfiantzarik nahi. “Makila badaukagu, orain trapua falta da”, bota du Libanak. “Makila eskuan bai, baina makilarekin bakarrik ez gara konformatzen; biak behar dira, makila eta trapua”, jarraitu Kikek. Eta osoa eskutan izan arte ez dute burua galduko. “Aste honetan lan egiten jarraitu behar da, gehiegi konfiatu gabe, datorren igandean berriro gauzak ondo egiteko. Akats bat egiten badugu gainean izango ditugu. Berriro irabaztera atera behar da”, dio entrenatzaileak. Arraunlariak ere bat datoz, baina Libanak nahiago luke bigarren estropada bihar bertan jokatuko balitz: “Aste osoa egin beharko dugu zain… Poz handia ematen du hemen [Donostiako arranplan] zumaiarrak ikustea; ea datorren igandean oraindik ere jende gehiago animatzen den”. Leire Antiak ere eskertu nahi izan du jarraitzaileen babesa: “Arranpla nola dagoen ikusten duzu eta urduriago jartzen zara… Dena horren azkar pasatzen da, sinestea ere kostatzen dela”. Makila eskuan bai, baina makilarekin bakarrik ez gara konformatzen; biak behar dira, makila eta trapua

Hibaika aurkari

Banderarako Hibaika ikusten du aurkari Kike Manterolak . “Hibaika gora dator, Zarautzen ere ikusi genuen. Lehen luzean eutsi egiten digute, arraunkada erritmo altuagoan ibiltzen dira. San Juan, berriz, badirudi jaitsi egin dela. Eta Galizia ez da aurreko urteetakoa, bestela gainean ibiliko zen. Denboretan lehengo urtekoa baino bi segundo eskasagoa egin dugu, eta orduan eguraldi txarragoa zegoen. Gaur Galizia 25 segundora iritsi da; pentsa…”.

Gizonezkoetan, Urdaibai eta Hondarribia

Gizonezkoen estropadan Urdabai eta Hondarribia izan dira lehen igandako irabazleak. Urdaibaik egin du denborari onena lehen txandan, Orioren aurretik. Bigarrenean Kaikuk eta Portugaletek ez dute esperotako maila eman eta Hondarribiak estropada bikaina egin du. Bigarren iganderako, Urdaibai, Hondarribia, Orio eta Kaiku sailkatu dira ohorezko txandarako. Urdaibaik hiru segundoko aldea du Hondarribiarekiko, seikoa Oriorekiko eta 13koa Kaikurekiko.

Sailkapenak

Emakumezkoak

1. Zumaia 10:37,16

2. Hibaika +0:11

3. San Juan +0:18

4. Mecos + 0:25

Gizonezkoak

1. Urdaibai 19:17,14

2. Hondarribia 19:20,54

3. Orio 19:23,26

4. Kaiku 19:30,84

5. San Pedro 19:33,68

6. Portugalete 19:37,12

7. Tiran 19:55,54

8. Donostiarra 20:20,20


«Presoen gaia konpondu ezean, prozesua geldirik egongo da»

Euskal Herriko eragile politiko, sindikal eta sozialekin bildu dira EPPKren bitartekariak, «prozesu politikoari zubiak eraikitzeko»Pozik agertu dira, harremanetan jarraitzeko «prestasuna» azaldu dietelako eragileek

Euskal Preso Politikoen Kolektiboaren (EPPK) Mintzakideen Bitartekari Taldea Euskal Herriko alderdi politiko, eragile sindikal eta sozialekin batzartu da, EPPK-k ekainean egin zuen adierazpenaren ondotik, bertan bildutako gaiak eztabaidatzeko. «Prozesu politikoari egiten dion ekarpena ahalbidetzen duten zubiak eratzea» izan da elkarrizketa horien helburua, eta lehen hartu-emanak izan ondoren, «EPPKrekin harreman politiko iraunkor bat izateko prestasuna» sumatu du bitartekari taldeak. Horrez gain, sakabanaketa politika amaitzeko premian bat egin dute «oro har» alderdi eta eragile horiek, eta salatu dute oinarrian «estatuen aldetik salbuespen neurriak indarrean mantentzeak mendeku politikari erantzuten» diola ondorioztatu dutela.

Kolore ugaritako alderdi eta eragileekin eduki ditu elkarrizketak bitartekari taldeak: «Bi norabideko bilerak izan direla uste dugu». Bilera horietan, hainbat gairen inguruko hausnarketa eta proposamenak helarazi dizkie, eta lortutako emaitzarekin «pozik» agertu dira kolektiboaren bitartekariak: «Aurrera begira eskaintzen duten jarrera eraikitzaile eta positiboagatik».

Hego Euskal Herriko alderdi ia guztiekin elkartu dira bitartekari taldeko kideak. «PPk soilik egin dio muzin gurekin biltzeari; gure eskaerari erantzun ere ez dio egin». Lokarri herritarren sarearekin bildu dira, baita Hegoaldeko alderdiekin ere: EAJ, EH Bildu, PSE-EE, Eusko Alkartasuna, Aralar, Alternatiba, Geroa Bai, Batzarre eta Nafarroako IU eta Ezker Batuarekin. Sindikatuen artean, berriz, ELA, CCOO, CGT, EHNE, ESK, Hiru eta EILASekin. «Ezker Anitzarekin hitzartuta daukagu bilera, eta UGTrekin eguna zehaztekotan gaude», jakinarazi du Kandido Zubikarai bitartekari taldeko kideak.

Ipar Euskal Herrian, bestetik, datozen asteetan egingo dituzte bilerak, eragile politiko eta sindikalekin: Abertzaleen Batasuna, Batera, CDHPB, Batonnier, Garapen Kontseilua, EELV, ELB, Laborantza Ganbera, LDH, NPA, PNB, SAF eta Gurutze Gorria jasoko dituzte, besteak beste.

Bilera horiekin guztiekin, EPPK-k duen «eragiletza politikoa praktikan jartzeaz gain», Euskal Herriko eragile politiko, sozial eta sindikalek harremanetan jarraitzeko jarrera erakutsi dietela esan dute. Horretarako, EPPK-ko mintzakideekin bisita baimenen eskaerak kudeatzeko lanean ari dira. Era horretan, helburu nagusia «ahalik eta azkarren hartu-eman horiek bitartekaritza lanik gabekoak izan daitezen» lortzea izango litzateke. Izan ere, uste dutenez, preso politikoak gatazkaren «parte eta ondorio dira aldi berean».

Jarrera «itxien» salaketa

Elkarrizketa pluralak izan badituzte ere, oraindik egiteko asko dagoela ere uste dute EPPKren bitartekari taldekoek. Espainia eta Frantziako gobernuek jarrera «itxia» dutela salatu dute: «Jakin badakite esparru honetan emandako balizko pausoak prozesuaren onerako izango liratekeela». Baina halakorik ez da gertatzen. Alderantziz. «EPPKri orain arte ezarri zaion salbuespen egoera bere horretan mantenduz gero, berriz, prozesua bera oztopatu eta gelditu nahi dute».

Prozesuak «eskatuta» kolektiboak ekaineko adierazpena plazaratu zuela ekarri dute gogora bitartekariek, eta horren atzeatik ez dute besterik ikusi. «Frantziako zein Espainiako estatuen erantzuna salbuespen egoerak irudikatzen duen errepresioa eta krudelkeria areagotzea izan da». Haien ustez, gainera, orain ez dago sakabanaketa politikak mantentzeko inolako «aitzakiarik», ez legezko ez politikorik ere. Alde horretatik, kritika egin die bi gobernuei: «Kolektiboko kideoi mugi gaitezela eskatzen diguten horiek dira, hain zuzen ere, urrats txikiena ere egin ez duten bakarrak». Beraz, prozesua demokratikoa izango bada, «presoen gaiari irteera politiko» bat emateko eskatu dute, hori egin ezean prozesua bera egongo delako geldirik.

Horren jakitun, eskaera zehatzak egin dizkie Frantzia eta Espainiako gobernuei: salbuespeneko egoera eta neurri oro indargabetzea, sakabanaketa amaitzea, euskal presoak Euskal Herriratzea, marko legal antiterrorista indargabetzea, auzi politikoak bertan behera uztea, Estrasburgoko Giza Eskubideen Auzitegiaren erabakien aurka «bahitu gisa mantentzen dituzten presoak» berehala askatzea eta gaixo daudenak ere askatzea. Hori guztia egitea bi estatuei dagokiela gogorarazi dute.

Mintzakide taldeak «eragile politikoen hausnarketak» jaso eta bereak partekatu nahi ditu, aurrera begira hartu beharreko erabakiak modu eraginkorrean jorratu ahal izateko. Haien ustez, kolektiboak «zeresan handia dauka presoen ildotik gatazkaren konponbide integralari begira». Gainerako eragileekin egindako bilerak bide horretan egin nahi izan dituzte.

Bitartekari taldeak ere bat egin du estatu bien «immobilismoa» salatzeko eta presoen arazoari irtenbidea emateko urtarrilaren 12rako Herrira mugimenduak antolatu duen manifestazioarekin. «Bertan parte hartzeko deialdia gure egiten dugu».


DSS2016 hiritartasunaren urteari errepasoa, 'Egun On Euskadi'n

Xabier Paia, Donostiako 2016ko Kultur Programako zuzendaria, arituko da ETB1eko saioan.

Gaur goizean, Estepan Aldamiz-Etxebarriak Xabier Paia Donostia 2016ko kultur programako zuzendaria elkarrizketatuko du ETB1eko 'Egun On Euskadi' albistegian. Hitzorduan zehar, azkeneko hamabi hilabeteetan hiritartasunaren eskaintza kultural zabala errepasatu eta urteko balantzea egingo du.

Horrez gain, Tasio Erkizia, Elena Martinez Madina eta Iñaki Galdos kolaboratzaileek egun eguneko gaiak aztertuko dituzte solasaldi mahaiaren inguruan.

'Egun On Euskadi' astelehenetik ostiralera ematen da 09:00etatik aurrera eitb.eus-en eta ETB1en.


Larrialdi iraunkorra

Azken hilabeteetako gertakariek iritzi publikoa inarrosi dute Frantzian. Askatasun publikoen auto-ukazioan nabaritzen da besteak beste. Estatuek jendartearen kontrola azkartzeko gogoak aitzinatzeko aldeko baldintzak ditu orain. Atentatuek parada ederra eskaini diete justizia, segurtasun eta identitate gaietan prest-prestak zituzten erreforma batzuk pasarazteko. Panorama horrek gobernua bere konplexuetatik askatzen du, eta eskuak libre uzten.

Gutxienez hiru hilabete iraun behar lukeen «larrialdi egoerak» polizia ezohiko botere batzuez jantzi eta justizia ahalmen batzuez desjabetzen du. Hori guzia, eraginkortasunaren izenean. Baina noiz airatuko da mehatxua? Noiz bukatuko da segurtasunaren aldeko bataila? Otsailaren 14an, hiru hilabete beteko diren egunean berean kenduko dute? Edo biharamunean? Arazoa da neurri horiekin harresiak eraitsi direla. Biztanleriari iradoki zaio segurtasunaren aldeko borrokan justizia oztopo izan daitekeela; erakutsi zaio prefetak epaileak ordezkatzen ahal dituela; frogatu da paperkeriak poliziaren lana moteltzen duela. Ez dago gibelera egiteko biderik.

Klima horrek sen zahar batzuk iratzartzen ditu. Frantsesek hainbeste maite duten identitate gaia saltsa guzietara eztabaidatzen dute. Ez naiz Charlie kondenatzetik, zerbitzu zibikoa luzatzera eta nazionalitatearen kentzeraino doa.

Eta bitartean, INED erakundearen inkesta batek dio 50eko hamarkadan Afrikatik etorritakoen seme-alabak haien gurasoak baino gutxiago «integratuak» direla. Nahiz eta bigarren belaunaldia bertan eskolatua izan, bertako kode kulturalak eduki eta hizkuntza menperatu, Frantzia xuri eta katolikoak «frantses izate osoa ukatzen dio, itxura ona ez izateagatik». Bat eta ezin zatitua nahi zutena era bakarrekoa eta nahi ez dena bilakatu da.


Gallardonek aurreratu du Gobernuak ez dituela hurbilduko ETAko presoak

Justizia ministroak iragarri du Gobernuak ez duela presoak hurbiltzeko planik aztertuko, "ez orain, ez etorkizunean".

Alberto Ruiz-Gallardon Justizia ministroak esan du Espainiako Gobernuak ez duela asmorik ETAko presoak Euskal Herriko espetxeetara hurbiltzeko planik aztertzeko, "ez orain, ez etorkizunean".

Ser irrati-katean egindako elkarrizketa batean, Gallardonek esan du gai hori ez dagokiola Justizia Ministerioari, baizik eta Barne Ministerioari, espetxe politikaren eskuduntza harena baita.

Nolanahi ere, "espetxe onurak, indultuak eta zigor ordezpenak" ere espetxe politikarekin lotuta daudela eta Justizia Ministerioaren esku daudela gaineratu du.

"Lotura horren ondorioz, politika Gobernuarena da", azaldu du. Presoak hurbiltzeko planen bat aztertzen ari diren edo etorkizunean egingo duten galdetu diotenean, "ezetz" erantzun du.

Homosexualen ezkontza

Bestalde, ministroak adierazi du bere ustez homosexualen ezkontza ez dela Konstituzioaren aurkakoa, eta beraz, legeak indarrean jarraituko duela Auzitegi Konstituzionalak PPk 2005ean aurkeztutako helegitea ebatzi arte.

"Itxaron beharra daukagu, eta legea indarrean egongo da Konstituzionalak irizpidea ezarri arte", nabarmendu du.


Miren Odriozolak eta Xarlo Etxezaharretak akusazioak ukatu dituzte Garzonen aurrean

Udalbiltzako 21 auziperatuak igaro dira Garzon epailearen aurretik

ETAko kide izatea eta erakunde armatuarentzat dirua biltzea leporatzen diete

Garzon epaileak auziperatu dituen Udalbiltzako 21 kideek, tartean Miren Odriozola azpeitiarrak eta Xarlo Etxezaharreta Hazpandarrak, akusazioak ukatu dituzte, gaur Madrilen.

Garzon epaileak ETAko kide izatea eta erakunde armatuarentzat dirua biltzea leporatzen die. Akusatuek eginiko lanak "guztiz demokratikoak, zilegiak eta publikoak" direla esan dute, Gara egunkariak dakarrenez.


HARA! Sofa taldea al da Kataluniako Errepublikan kontzertua eskaini duen lehen euskal taldea?

Ostiralean, parlamentuak Katalunia estatu independente deklaratu zuenean, Sofa musika taldea Bartzelonara bidean zen. Izan ere kontzertua eskaini behar zuten ostiralean bertan Kataluniako hiriburuan, Kasal de Joves Roquetasen. Kataluniako Errepublikan kontzertua eskainiko zuen lehen euskal taldea ote ziren galdezka, honako mezu hau idatzi zuten Sofako kideek musika taldearen Facebookeko orrian: “Bapatean bira internazionala bilakatu da! Sofa izango ote da Kataluniar Errepublikan joko duen lehen euskal taldea?”.

Sofa taldea 2012an sortu zuten, eta taldekideak zarauztarrak eta zumaiarrak dira.


Tayuta japoniarren kontzertua zapatuan Inkernu tabernan

'Fight for rights basque tour 2009' izenburuko kontzertu biran gurera ere etorriko dira Tayuta taldeko musikari japoniarrak. Kontzertua Eskoriatzan, Inkernu tabernan, egingo dute zapatuan, otsailaren 14an, 22:30ean. Elgoibar eta Eibarko Napoka Iria bikotea izango dute lagun.

Hainbat taldetan eta proiektutan jardun ostean, Tokion sortu zuten taldea honako musikariok: Hirono (ahotsa), Masa (perkusioa) eta Isaku (kitarrak). Japoniako musikan ohikoa ez bada ere, bakea eta naturarekiko errespetua dira euren hitzen oinarria. Estiloari dagokionez, soul, afrobeats eta munduko folk doinuak nahasten dituzte emanaldietan, betiere ekialdeko jarrerek eta eragin nipondarrak argi erakusten dute nondik datozen.

Zuzeneko harmonikoa duen hirukotea denbora laburrean ezagun egin da Tokyion ez ezik Japoniako beste hainbat txokotan ere, eta jarraitzaile asko dituzte. Horrela, taberna, areto eta jaialdi handietan dihardute maila handiko musikariekin.

Musikari euskaldunak

Japonian tokia lortu ostean, gurera datoz biran Napoka Iria taldearekin duten harremanari esker. Beasainen, Irunen, Donostian eta Elorrion, Kokein, Layo Raser, Transalpine eta Napoka Iria taldeekin jardunda, Eskoriatzara ere azken horiekin etorriko dira.

Elgoibartik eta Eibartik etorriko dira Ander Muxika eta Miren Narbaiza; gitarra akustiko eta ahotsarekin kantu lasaiak bezain progresiboak zein rock erakoak egiten ditu bikoteak, zuzeneko emanaldiei ukitu berezia emanez.

Japonian bi taldeek elkarrekin inprobisazioak eskaini zituzten: "Giro ona eta freskotasuna eskaini genituen. Zuzenean bi kulturen nahasketa edo armonizazioa ere erakusten dugu. Japoniarrek, esaterako, euskal kantari baten bertsio bat joko dute eta agian guk beste bat japoniarrez", aurreratu digu Napoka Iriako Ander Muxikak. Haren ustez: "Kontzertu natural eta entretenigarria eskain dezakegu".


Konfeti

Egunotan bereziki zaila gertatzen ari da mundua zer gauza beldurgarria den gogorarazten ez digun argazkiren bat topatzea; eta horrelako bat aukeratuz gero, ekintzaile batek Draghi Europako Banku Zentraleko buruari paperak eta konfetia bota zizkionekoa aukeratu dut. Ekintzailea, neska lirain bat, Draghiren prediku-lekua den mahaira igo da; konfeti poltsa bat zabaltzen ari da. Bitartean Draghi, beldurrez eta ezintasunez, besoen atzetik ezkutatzen da balantzez, aurrekontuz eta datu makroekonomikoz jositako paper-euritik babesteko, argi utziz zer nolako pastaz eginda dauden lapur global korbatadun hauek.

Ekintzaileak esan du merezi izan duela Draghiren aurpegia ikusteagatik baino ez bada; geratzen den zalantza da zer esango zuen baldin eta, nafarra izanik, botatako konfetia frantsesa, beraz bereziki gogorra, zelako akusaziopean epaitu izan balute.


Amorebieta futbol klubeko zuzendaritza berriak 361.000 euroko zorrarekin hasi zuen agintaldia

Azken hileetan egindako auditoriaren emaitzak jakinarazi zituen zuzendaritzak atzoko ohiko batzarrean.

Zuzendaritza berriak 361.000 euroko zor garbiarekin hartu zuen SD Amorebietaren gidaritza uztailean. Halaxe informatu zuten atzoko batzarrean eta zorraren nondik norakoak azaldu zituzten. Zuzendaritza talde berriko kideek bazekiten kluba oso “egoera delikatuan” hartuko zutela, baina hasiera batean ez zuten uste “horrenbesterako” izango zenik, ohar batean azaldu dutenez. Bestelakoak ziren esku artean zituzten datuak. 2017ko uztailaren 24an egin zen ezohiko batzarrean, hau da, aurreko agintaldian, erakundeko presidenteak bazkideei jakinarazi zien une hartako zorra 33.000 eurokoa zela. "Baina auditoriak egiaztatu duenez, une hartako benetako zorra 224.00 eurokoa zen, ia zazpi aldiz handiagoa", zehaztu dute.

Hori gutxi balitz, Gizarte Segurantzak talde urdinari 206.000 euroko isuna ezarri dio 2016-17 eta 2017-18 denboraldietan "hainbat futbolari Gizarte Segurantzan altan eman gabe izateagatik eta kuotak ordaindu gabe uzteagatik". Kuotetan ordaindu gabe utzi den kopurua 82.000 eurokoa da eta beste 124.000 euroak isunak dira. Baina dena ez da hori: zuzendaritza talde berriak Gizarte Segurantzarekin daukan zorra 238.000 eurokoa da, 2018ko otsailetik ekainera bitartean ordaindu ez ziren kuotengatik 32.000 euroko zorrari aurre egin behar izan diolako. Azken kopuru hori "negoziatuta eta hitzartuta" dagoela eta ekainetik aurrera SDAk Gizarte Segurantzako "kuota guztiak ordaindu" dituela segurtatu dute.

Hartzekodunen aurrekonkurtsoa

Gizarte Segurantzak ezarritako isun honek, aurreko zuzendaritza taldeak utzi duen zorrari gehituta, zuzendaritza “derrigortu” du hartzekodunen aurrekonkurtsoa deklaratzera. Legeak aurreikusten duen mekanismoa da eta derrigorrezko gertatzen da erakunde batek bere derrigor ekonomikoei erantzuterik ez duenean, eta helburu bikoitza dauka: alde batetik, zailtasun egoeran dagoen erakundeari hartzekodunekin hitz egiteko eta bere etorkizuna bideragarri egin dezakeen plana diseinatzeko denbora irabaztea; beste alde batetik, gaur egungo zuzendariak blindatzea eta aurreko legealdiko zuzendarien jardunaren ondorioz eragin litezkeen lege erantzukizunetatik babestea.

Auditoriaren emaitza duela aste bi ezagutu delarik, zuzendaritza hasi da bideragarritasun plan berria diseinatzen. “SD Amorebieta taldea gaur egungo egoera ekonomiko larritik ateratzea da helburua, egoera honek kirol esparrua kalte ez dezan. Plan hau, logikoa denez, urte batzuetarako aurreikusita dago”.

Atzoko batzarrean 2018/19 urteko aurrekontuak onartu zituzten. 658.000 eurokoa da zenbateko osoa. Gaur egun 747 bazkide dituzte.


«Eskozian zein Galesen, helmuga berbera izango da, abiapuntua ezberdina bada ere»

Plaid Cymru alderdi abertzale moderatuaren buru, argi eta garbi Galesen independentziaren alde agertutako politikari bat dago. Mantsoago baina leku berera iritsi nahi baitu, arretaz begiratzen dio Eskoziako prozesuari.

Plaid Cymru Galesko alderdi abertzale nagusiko burua da Leanne Wood (Rhondda, 1971), baita Asanblea Nazionaleko parlamentaria ere. Abertzale moderatutzat jo daiteke Plaid Cymru, independentzia helburu lausoa da alderdiaren programan. Horregatik, Leanne Woodek hautsak harrotu ditu, Plaid Cymruren buruzagitzatik independentziaren aldeko aldarri garbia egin baitu. Galesen etorkizunerako, burujabetza ezinbestekoa dela uste du. Independentziara bidean, ekonomiak kezkatzen du gehien eta, sozialista izaki, Londresen politika ekonomiko hertsia arbuiatzen du. Eskoziako erreferendumaren aitzakian, Cardiffeko bulegoan hartu gaitu.

Aldaketarik nabaritu duzu Galesen, Eskozian erreferenduma iragarri zenetik?

Eztabaida politikoan aldaketak egon direla sumatu dut. Behin eskoziarrek erreferendumerako pausoa eginda, gogo handia dago Erresuma Batua osatzen duten gainerako herrietan, galdeketaren ondorioez eztabaidatzeko. Galesen gero eta jende gehiagok jakin nahi du ea Eskozian baiezkoak irabaziko balu hemen zer aukera zabalduko litzatekeen.

Eskozia independentziara bidean da; Galesen halakorik ikusiko dugu?

Lehenik eta behin, gogoan izan behar da, Eskozia eta Gales oso posizio ezberdinean daudela: gure autonomia adostu zenean, ez zitzaigun botere legegilerik edo finantzariorik eman. Eskozian autonomia zabalagoa lortu zuten, lege sistema ere desberdina dute. Ez dira zerotik hasi. Baina helmuga berbera izango da, abiapuntua ezberdina izanda ere. Hori bai, guk denbora luzeagoa beharko dugu iristeko. Noski, politikan gauzak azkar alda litezke: Eskozian gertatzen denak Galesko gertakariak azkar ditzake.

Eskozian baiezkoak irabaziz gero, zer gertatuko litzateke Galesen?

Ezinezkoa da aurreikusten, egia esan. Uste dut galestarrak konturatuko liratekeela, Londresek politika egiteko daukan modua ez dela modu bakarra. Hamarkadak daramatzagu Westminsterretik datozen neurriak pairatzen. Eskozian, Eskandinaviari gehiago begiratzen diote, egitasmo sozialak-eta garatzerakoan. Nik Eskozian baiezkoak irabaztea nahi dut, beste eskualdeetan ere debatea sortuko litzatekeelako, eredu ekonomiko eta sozialaz.

Galdeketaren ondoren, nola jokatuko du Plaid Cymruk?

Tira, lehenik eta behin, ikusi behar da ea gaur egun daukaguna egokia den gure beharretarako, eta ez da. Nire ustez, erabakitzeko eskubidearen hurrengo geltokia Galesen dago, guk geuk erabaki behar dugu zer botere nahi dugun geuretzat eta zer botere banatu besteekin. Pauso hori ezinbestekoa da, erabat independente izan baino lehen. Gure ahulune nagusia ekonomia da. Finantza eta ekonomia arloko boterea berreskuratzea lehen pausoa da.

Zer ikasi beharko luke Galesek Eskoziatik?

Asko dugu ikasteko. Eskoziako independentistek oso modu abilean plazaratu dituzte beren arrazoiak. Erresuma Batuko Gobernua eztabaidara bideratu dute eta, ondoren, erreferenduma negoziatzera.

Galesko herritarrak prest ikusten dituzu beren etorkizunaz erabakitzeko?

Inkestei esker, badakigu jendeak, oro har, autogobernu gehiago nahi duela. Londrestik datozen politikak ikusita eta hurrengo hauteskundeetan gobernua are kontserbadoreagoa izango dela aintzat hartuta, litekeena da galestarrek garbi ikustea autogobernuan sakontzea dela mehatxu horri aurre egiteko era bakarra.

Galesen Alderdi Laboristak biltzen ditu boto gehien; haiekiko elkarlana nahitaezkoa duzue.

Laboristekin gobernuan egon ginen legegintzaldi batean [2007-2011], autogobernua lantzearen truke. Gaur egun ere, gai horietan laboristekin jarduten gara. Hurrengo pausoa autonomia fiskala eskuratzea izango da, laboristak horretan uzkur samar dabiltzan arren. Juan Jose Ibarretxe zuen lehendakari izandakoa Galesen izan zen behin, eta kontatu zuen nola, 1980ko hamarkadan, autonomia fiskalak euskal ekonomia garatzen lagundu zuen; hori eredua da guretzat.

Zer espero duzue Londrestik?

Eskoziak eta Londresek negoziatu egin beharko dute, batez ere baiezkoak irabaziz gero; eta hor Galesek ere egon behar luke. Azken finean, Eskozia gabe, zer Erresuma Batu geratuko litzateke? Horrek bete-betean eragiten digu. Hortik aurrera, ordea, adi jarraituko dugu Londresen jarrera zein den, gaur gaurkoz zaila baita Eskoziari independentzia eman eta gero Galesekin egingo lukeena aurreikusten.

Zuk argi eta garbi adierazi duzu Galesen independentzia nahi duzula. Alderdiko buruzagi guztiak bat datozelakoan zaude?

Kontrako iritzirik ez dut entzun behintzat. Plaid Cymruren buruzagitzara iritsi nintzenean, nire programan ageri zen independentzia, eta alde handiarekin aukeratu ninduten; horrenbestez, uste dut badudala alderdiaren babesa.

Zer abantaila lituzke Gales independenteak oraingoaren aldean?

Independentziarekin geure aukera guztiak garatu ahal izango genituzke. Ziur nago galestarrak hobeto biziko ginatekeela herrialde burujabe batean, geure ekonomiaren indarguneak baliatzeko modua izango genukeelako. Westminsterren estrategia da Galesek ekonomia dependente bat izatea, besteen mende egon behar izatea aurrera egiteko. Mendekotasunean oinarritutako politika hori desagerraraztea lehentasuna da niretzat.

Gales independentea ekonomikoki bideragarria izango litzateke?

Guk ez daukagu eskoziarren petrolioa, baina herrialde bideragarria izan gintezkeelakoan nago. Giltzarria zera da herritarrak konbentzitzea benetan geure kabuz bizi gaitezkeela. Horretarako plangintza bat beharko dugu, jakina, eta denok batera egin beharko dugu indar. Pertsonak eta baliabideak badauzkagu; horiek egoki kudeatzen baditugu, Gales herrialde bideragarria izango da, munduko beste edozein bezala.

Gales Europako Batasunean nahi zenuke?

Bai, baina Europako Batasun desberdina nahi nuke, nazio txikiak kontuan hartuko dituena eta, ekonomian, jendeari lehentasuna emango diona finantzen aurretik.

Galesko berezko hizkuntzari eta kulturari mesede egingo lieke independentziak?

Eman ditudan arrazoi ekonomiko guztien nahitaezko osagarria da gure kulturaren alde egitea, horrek biribiltzen du gure egitasmoa. Gure independentzia proiektuaren erdigunean dago kultura zaintzea eta galesaren iraupena ziurtatzea.


Snowdenek erabilitako posta programa, itxita

AEBetako espioitza aferak tentsioa areagotu duen arren, hizketan jarraitzeko prest agertu dira Errusia eta AEBak

Itxi egin dute Lavabit, Edward Snowden CIAko analista ohiak bere filtrazioak egiteko erabilitako posta elektronikoko programa. Egoerak behartuta, erabaki hori hartu behar izan duela azaldu du Ladar Levison jabeak Lavabiteko webgunean: «Erabaki zaila izan da: AEBetako herritarren aurkako krimenen konplize bihurtu edo hamar urteko lan gogorra alde batera utzi». Horretara bultzatu duten arrazoi zehatzak azaltzea debekatuta daukala jakinarazi du, baina iragarri du zerbitzua berriz martxan jartzeko bide legezkoak bilatuko dituela. «Esperientzia honek irakaspen garrantzitsu bat utzi dit: kongresuak neurririk hartu ezean, eta aurrekari judizial sendorik gabe, ez diot inori gomendatzen bere datu pribatuak AEBekin harreman fisikoa duen inolako enpresari ematea». Barack Obama presidenteak atzo iragarri zituen erabiltzaileen konfiantza berreskuratzeko erreformak.

AEBetako Gobernuaren espioitza programen berri emateagatik bihurtu dira albiste Snowden eta hark erabilitako programak. Washingtonek filtrazioen berri jakin zuenean, analista ohia atxilotzeko agindua eman zuen, baina hura ihes eginda zegoen ordurako. Ekainaren 23an Moskuko aireportura iritsi zen, eta ia sei aste igaro zituen hango nazioarteko igarotze eremuan, ez aurrera eta ez atzera, Washingtonek pasaportea kendu ziolako.

Azkenean, Errusiak babes politikoa eman dio, eta ustez Mosku inguruan bizi da orain Snowden. Eskualdeko Immigrazio Zerbitzuak jakinarazi duenez, Errusian nahieran bidaiatzeko eskubidea du Snowdenek, baita lan egitekoa ere, «estatuaren postu ofizialetan izan ezik».

Washington eta Mosku

Auzia arantza mingarri bihurtu da AEBen eta Errusiaren arteko harremanetan: Washingtonek Snowden estraditatzeko eskatu dio behin eta berriz Moskuri, baina hark uko egin dio, halako akordiorik ez daukatela argudiatuta. Barack Obama AEBetako presidenteak ez du haserrea ezkutatu, eta Vladimir Putin Errusiako presidentearekin hitzartutako bilera bertan behera utzi du. Irailean ziren elkartzekoak bi estatuburuak, San Petersburgon. Besteak beste, Siriako gatazkaz, auzi nuklearraz, armez eta giza eskubideez hitz egin behar zuten, baina, Obamaren arabera, «agendan nahikoa aurrerapausorik» ez dute eman. Moskuk berehala lotu du erabakia Snowdenen aferarekin eta, Errusia bere barne arazoetan ez sartzeko eskatu dio Washingtoni. AEBetako Estatu Departamentuak atzo jakinarazi zuenez, Obama prest dago oraindik bilera hori egiteko, «une egokia heltzen denean».

Bildu direnak Obamaren eta Putinen ondokoak izan dira. Atzo elkartu ziren, alde batetik, John Kerry AEBetako Estatu idazkaria eta Sergei Lavrov Errusiako Atzerri ministroa; eta, bestetik, gobernu bakoitzeko Defentsa ministroak. «Ez da sekretua une zailak igaro ditugula, ez soilik Snowdenengatik», esan zuen Kerryk. «Hitz egingo dugu horretaz. Baina bilera hau desadostasun horiez harago da garrantzitsua».


Asteburuan, Berriozarko eta Lesakako finalaurrekoak

Iruñerrikoa gaur jokatu da; Bortzirietakoa, bihar.

Berriozarko finalaurrekoan, sei bertsolari arituko dira kantuan: Jon Barberena baztandarra, ohiko finalista eta aurtengo final-laurdenetako Iruñeko saioa irabazita zuzenean sailkatua. Julio Soto gorritiarra, bi aldiz txapelduna eta Irurtzungo saioa irabazita zuzenean sailkatua. Eneko Fernandez lesakarra, aurreko edizioko finalista eta Txapelketa Nagusian aritutako bertsolaria. Iñigo Olaetxea lesakarra, txapelketako parte-hartze mailan beteranoa eta urtez luzez finalista izandakoa. Alazne Untxalo iturendarra, bertsolari gaztea eta txapelketan ohiko parte-hartzailea. Eta Sarai Robles barañaindarra, hau ere bertsolari oso gaztea eta txapelketan lehen parte-hartzea duena. Aurkezle lanetan berriz, Fernando Anbustegi arituko da.

Berriozarko finalaurrekoa irabazten duen bertsolaria zuzenean sailkatuko da martxoaren 28an Elizondoko pilotalekuan jokatuko den finalera. Gainontzeko bertsolariek puntuazio orokorren zain egon beharko dute.

Saiorako sarrera hamar eurokoa da, sei euro Bertsozale Elkarteko bazkideentzat eta 16 urtetik beherakoentzat. Sarrerak aldez aurretik Berriozarko Ekia ekodendan eskuratu daitezke edo www.bertsosarrerak.eus atarian. Takila berriz, arratsaldeko 16:00etan zabalduko da aretoan bertan.

Berriozarko Udalak lagundu du saioa antolatzen.

Igandean, Lesakan

Honako sei bertsolariak arituko dira kantuan Lesakan: Aimar Karrika auriztarra, aurreko edizioko finalista eta Zubiriko saioa irabazita zuzenean sailkatua. Ander Fuentes “Itturri” zubietarra, txapelketan beteranoa, finalista izandakoa eta Lizarrako final-laurdena irabazita zuzenean sailkatua. Julen Zelaieta beratarra, txapeldun izandakoa eta ohiko finalista. Xabier Terreros lesakarra, lau urtetako geldialdiaren ondotik txapelketara itzulitakoa eta hainbat edizioetako finalista. Amaia Elizagoien oronoztar bertsolari gaztea, txapelketan bigarren parte-hartzea duena eta Kotte Plaza iruritarra, Baztango helduen bertso-eskolako kidea eta lehen aldiz txapelketan lehian dabilena. Saioa, Alaitz Rekondok aurkeztuko du.

Berriozarren bezala, Lesakan ere saioa irabazten duenak zuzeneko sailkatzea lortuko du finalerako eta gainontzeko bost bertsolariek martxoaren 15ean Burlatan jokatuko den hirugarren eta azken finalaurrekora arte itxaron beharko dute puntuazioz finalistak diren jakiteko.

Lesakako saiorako sarrerak, www.bertsosarrerak.eus atarian eta herriko okindegian eskuratu daitezke. Takila, arratsaldeko 16:00etan zabalduko da Kultur Etxean bertan.

Lesakako finalaurrekoaren antolaketan Lesakako udalak eta Bortzirietako Bertso Eskolak lagundu dute.


Galdetutakoen %29k esan diote Osakidetzari euskaraz nahi dutela zerbitzua

Zerbitzua zein hizkuntzatan jaso nahi duten galdetzen ari da Osakidetza, eta 469.000 herritarren erantzunak jaso ditu orain arte: horietatik %29k eskatu dute arreta euskaraz emateko. Kanpaina bat jarri zuen martxan Osakidetzak otsail hasieran, lehentasunezko hizkuntza hautatzeko helburuarekin. Euskara planean jasotako puntua da. Erabiltzaileek zein hizkuntza nahi duten azal dezakete osasun zentrora joatean, mediku kontsulta dutenean edo osasun karpeta erabiliz. Osakidetzan jasoa geratzen da hautua.

Eusko Legebiltzarrean azalpenak ematen izan ziren atzo Osakidetzako arduradunak eta Eusko Jaurlaritzako Osasun sailburua, Jon Darpon. EH Bilduk eskatuta agertu ziren parlamentura, euskara plana zertan den esplikatzera. Bigarren euskara plana dago indarrean Osakidetzan; 2013an jarri zuten martxan, eta 2019ra arte egongo da hala. Tarteko ebaluazioa egiteko garaia dute; udazkenean azalduko dituzte emaitzak.

Euskara aurrerabide nabarmena egiten ari dela osasun zerbitzuan, mezu hori eman zuten arduradunek. Hizkuntza eskakizuna egiaztatua daukaten langileei dagokienez, adibidez, hara: beharginen %11 ziren 2006an, eta, 2016an, %34. Jose Maria Armentia Osakidetzako Giza Baliabideetako zuzendariak aitortu zuen portzentaje hori ez dela «oso altua» oraindik, baina eboluzioa «oso positiboa» dela goraipatu zuen. Areago, datozen urteetan gorantz egingo du gehiago: egoiliar gisara Osakidetzan dauden medikuen %47k egiaztatua dute maila jada.

Derrigortasuna dutenak

Hutsuneak badirela aitortu zuten, hala ere. Adibidez, Osakidetzako postuen %37k daukate derrigortasuna jarria, baina denetan ez daude euskaraz dakiten langileak. «Lehentasuna» hor jarri dute aurrera begira. Osakidetzan euskara lekua irabazten ari dela nabarmendu zuen Darponek, eta «progresibotasunaren irizpidea» defenditu zuen. EH Bilduko ordezkari Rebeka Uberak ekimen handiagoa behar dela esan zuen.


Giroaren bosgarren etapa, zuzenean, ETB-1en eta eitb.com-en

Xabier Usabiagak eta Fermin Aramendik emango dute etaparen berri.

Ostegun honetan, Euskal Telebistak Italiako Giroaren bosgarren etapa eskeiniko du arratsaldeko 15:00etatik aurrera. Txirrindulariek Novara eta Novi Ligure herri italiarren arteko 162 kilometroko ibilbidea egin beharko dute. Xabier Usabiagak eta Fermin Aramendik gertatzen den guztiaren berri emango dute ETB-1en zuzenean.


Gizonezko bat atxilotu dute telefono konpainietan ustez iruzur egiteagatik

Azpeitiko eta Azkoitiko hiru telefono dendatan egin zituen iruzurrak eta astelehenean atxilotu zuten

Hogei iruzur egitea leporatzen diote atzemandakoari


La Nave talde nafarra sailkatu da Antzemotz lehiaketako finalera

Larunbatean Antzezmotz antzezlan laburren lehiaketako hirugarren kanporaketa jokatu zuten. Barbara Rivas eta Edu Elias zumarragarren taldeek eta La Nave taldeko nafarrek parte hartu zuten. Azken hauek sailkatu ziren finalera, umorezko lan batekin Azken kanporaketa larunbatean izango da, 22:30ean, Labeagan. Donostiako Pollo Rosa, Txarto baina alai eta Txinparta taldeek eta Bizkaiko Dame venenok parte hartuko dute. Hortik aterako da azken finalista. Orain arte, La Naverekin batera, Olatz Soraluze urretxuarra eta Irun eta Errenteriako Dosekilibrados taldeak sailkatu dira. Finala ekaineko lehen larunbatean izango da, 22:30ean.


Hernanik La Vila izango du aurrez aurre gaur, kanporaketako lehenengo partiduan

La Vila taldea izango du gaur aurrez aurre Hernanik. Errege Kopako kanporaketako lehenengo partidua izango da. Landaren hartuko dituzte valentziarrak, 12:00etatik aurrera.

Gaurko partiduko laguntzailea Errioguarda jatetxea da eta bazkide eta laguntzaileen artean bi pertsonentzako afaria zozketatuko da.

Talde eraberritua

La Vilak aldaketa ugari izan ditu azken urteetan. Duela bi urte ligako garaile izan zen eta iaz Amlin Challenge Cup-ean parte hartu zuen, atzerriko fitxaketa ugariri esker. Askok taldea utzi egin dute eta aurten ez du denboraldi hasiera xamurra izan.

Dena dela, taldea eraberritua dator atzerriko fitxaketa berri ugarirekin. Gainera, kontuan hartzeko jokalari ezagunak ere baditu: Matt Cook hirugarren lerrokoa, Neil Chievers uztartze erdia eta Edu Sorribes joko zabaltzailea. Azken horren ostikoekin eta zigor kolpeekin adi ibili beharko dute hernaniarrek.

Datorren astean, Getxo

Kopa, Ohorezko mailako taldeei dagokien txapelketa da eta sistema berezia du: aurrena, hiru talderen artean bina partiduko ligaxka jolasten da eta irabazten duenak finalerdietarako txartela lortzen du. Hernanik Getxoren aurka jokatuko du bigarren eta azken partidua datorren astean.


Sentinel 2A sateliteak jasotako Zarauzko irudia

Iban Ameztoyren eskutik, Sentinel 2A sateliteak ateratako Zarauzko irudia ikusgai.


«Familia handi hau Korrikarekin ilusionaturik ikustea oso interesgarria da»

Italiatik Otxandiora (Bizkaia) bizitzera etorria da Alessandro Ruta kazetaria (Milan, Italia, 1982). Euskara ikaslea da Otxandioko AEKn, eta lehenengoz parte hartuko du Korrikan. Lasterketaren hasierarako prestakuntza lanetan murgilduta dago, eta lagunekin Nafarroa aldean kilometro bat egiteko asmotan da. Sumatzen du Korrikaren hasiera egun oso berezia izango dela Otxandion, eta gogotsu dago lekukoa bidean ikusteko.

Zerk ekarri zaitu Otxandiora bizitzera?

Lehenik eta behin, maitasunak. Bikotekidea Otxandiokoa da, eta esan zidan: «Goazen etxera, ala agur». Finlandiakoa izan balitz, Finlandiara ere joango nintzen bizitzera. 32 urtez bizi izan naiz Milanen, eta pentsatu nuen ongi egon zitekeela inguruz aldatzea. Gainera, Euskal Herrian egona nintzen aurretik, eta ezagutzen nuen pixka bat.

Zer moduz zabiltza euskara ikasten?

Bikotekidea AEK-ko irakaslea da. Milanen izan nuen irakasle hango kulturgune batean egin zuen ikastaroan. Orduan egin nituen lehen urratsak euskararekin. Gazteagoa nintzenean, hainbat hizkuntza ikasi nituen: ingelesa, frantsesa, gaztelera eta alemana dakizkit. Orain, gustura ari naiz euskararekin.

Zure lehen Korrika izango da Otxandion hasiko dena. Nola irudikatzen duzu?

Bi aurpegi ikusten dizkiot Korrikari. Lehenengoa da lasterka egitearena. Kuadrillarekin kilometro bat erosi dugu Tafalla inguruan (Nafarroa). Goizaldean egingo dugu korrika. Lagunek aurretik parranda egiteko asmoa dutela esan didate, baina uste dut nik ez dudala halakorik egingo, eta lotara joango naizela, atseden hartzera. Bestalde, Korrikaren antolaketa lan guztia dago. Otxandion esan didate antzerkian eta kantatzen parte hartzeko. Antzerkia italiarrok barruan daramagu, eta ongi moldatzen naiz. Gainera, ikastaroa ere egin dugu. Beraz, erabat murgilduta nago prestaketetan.

Nola iruditzen zaizu bizi duela Otxandioko jendeak Korrikaren prestaketa?

Otxandiorentzat egun historikoa dela nabaritzen da herrian. Neure buruari esaten diot: «Zer-nolako zortea dudan Otxandion egoteagatik egun garrantzitsu hori bizitzeko!». Familia handi hau Korrikarekin ilusionaturik ikustea oso interesgarria da.

Zertan nabaritzen duzu otxandiarrek Korrikarekin duten ilusioa?

Jendea jo eta su ari da lanean, Korrikaren lehenengo egunerako xehetasun guztiak zaintzen. Ikaragarria da. Gainera, Otxandio toki paregabea da Korrikari hasiera emateko, dituen paisaia ikusgarriengatik.

Zer iruditzen zaizu Korrikaren moduko lasterketa bat antolatzea euskararen alde?

Korrikak baieztatzen du Euskal Herria baturik dagoela. Italian horrelako zerbait egitea ezinezkoa izango litzateke. Ez dago Euskal Herria bezain batua. Berehala agertuko lirateke gatazkak batzuen eta besteen artean. Hiri batzuk kexatu egingo lirateke Korrika handik pasatuko ez balitz. Hemen denak daude elkarrekin lanean, tipi-tapa, tipi-tapa, eta oso garrantzitsua iruditzen zait hori hala izatea.


HITZAk ‘Pinotxo’ familia antzerkia ikusteko sarrerak zozkatuko ditu

Emanaldia domekan izango da, 16:30ean, Elgoibarko Herri Antzokian. Harpidedunek egueneko 16:00ak arte izena eman ahal dute. Irabazleen izenak barikuan argitaratuko diraUgaitz Alegria eta Iñaki Maruri aktore ondarrutarrek parte hartzen duten Pinotxo familia antzerkia ikusteko aukera egongo da domekan, 16:30ean, Elgoibarko Herri Antzokian. Eta emanaldi horretarako HITZAk bi sarrera bikoitz zozkatuko ditu harpidedunen artean.Maitane Zalduegi-Viar da Glu Glu ekoiztetxearen obraren zuzendaria eta koreografiaren arduraduna. Testua, aldiz, Galder Perezek egin du. Maruri musika zuzendaria ere bada, eta Alegria zuzendari laguntzailea. Gainontzeko aktoreak ondokoak dira: Itxaso Quintana, Jon Casamayor eta Andrea Covadonga. Argitu dutenez, Maruri eta Alegria txandaka ibiliko dira antzezten. Domekako saioan, esaterako, Alegriak antzeztuko du.Obra urriaren 7an estreinatu zuten Gernika-Lumon, eta ordutik, herriz herri ari dira emanaldiak eskaintzen. Esan dutenez, Pinotxo dantza eta musika ardatz dituen familia guztiari zuzendutako antzerkia da.SinopsiaCarlo Collodiren ipuin klasikoa da antzezlanaren abiapuntua. Geppetto bakarrik bizi den zurgin zaharra da. Halako batean, egur zati magikoa iritsiko zaio. Egur zati horregaz egurrezko txotxongilo bat sortuko du, eta Pinotxo izena jarriko dio. Bere kabuz ibili eta hitz egin dezake Pinotxok, eta Geppettok semetzat hartuko du. Egurrezko semea, baina, ez da ume zintzoa izango. Hamaika abentura bizi eta gero, Pinotxok gezurrak hanka motza duela ikasiko du.


Ondarroak batel estropadak hartuko ditu, bihar

Bihar batel estropadak egongo dira Ondarroan. 16:15etan hasita, erlojupeko proba gainditu beharko dute. Estropada eremuko ezaugarriak direla eta, seniorrek ez dute estropadarik izango; gazte mailetakoak soilik ariko dira.Aurreko asteburuan Sestaon lehiatu ziren. Seniorretan, Zierbena A nagusitu zen, eta Isuntzak laugarren egin zuen. Hala, neskez eta mutilez osaturiko Isuntzako taldea zazpigarren sailkatu zen, eta Mundaka zortzigarren. Gazteen mailan Kaiku A gailendu zen, eta Ondarroak hamargarren amaitu zuen, eta atzetik heldu zen Bermeo.Kadeteetan, Bermeo izan zen azkarrena, eta Ondarru C eta Isuntza hamargarren eta hamahirugarren sailkatu ziren, hurrenez hurren. Emakumezkoetan, gazte-senior kategorian, Kaiku A-k irabazi zuen, eta Ondarroa hirugarren sailkatu zen, eta Mundaka azkena heldu zen. Kadete-haur kategorian, Portugalete A izan zen onena. Bermeo A laugarren, Bermeo B seigarren, Ondarroa B zortzigarren eta Ondarroa hamahirugarren geratu ziren.


Sexu aholkularitza zerbitzua aurkeztu dute Mutrikun: HelduLeku

Herritarrei sexu aholkularitza eta kalitatezko sexu hezkuntza zientifikoa eskaintzeko helburuarekin sortu du zerbitzu berria Mutrikuko Udalak. Doako arreta zerbitzua eguaztenean [maiatzak 26] hasiko dira ematen eta azpimarratu dutenez, herritar guztiei zuzenduta egongo da. Hau da, helduentzat ez ezik, nerabe eta gazteentzat ere eskainiko dute zerbitzua.

Harremanak Hezkuntza Elkarteak kudeatuko du zerbitzua, Miren Aiertza Odriozola sexu aholkularitza zerbitzuko psikologoaren eta sexologoaren ardurapean. Aurrez aurreko kontsultak astean behin eskainiko dituzte Konde kalea 18. zenbakiko kontsultategian eta zehaztu dutenez, eguaztenero 17:00etatik 19:00etara zabalik egongo da kontsultategia. Egun eta ordu berean, gainera, kontsultak telefonoz (943-60 34 18) egiteko aukera ere egongo da. Kontsultak Internet bidez egiteko era ere zabaldu dute. “Asteko edozein egunetan helduleku@gmail.com posta elektronikora edo gure Instagram eta Facebook kontuetara idatzita egin daitezke kontsultak”.

Miren Aiertza zerbitzuaz arduratuko den sexologoa eta Ane Urkiri Gazteria zinegotzia, zerbitzua emango duten bulegoaren atarian.

Zerbitzua zerbait zabala izango dela nabarmendu du Aiertzak. “Sexu aholkularitza honetan ez gara sexu portaeretaz eta praktiketaz ariko bakarrik. Harremanak eta emozioen kudeaketara bideratuta ere egongo da zerbitzua”. Gaineratu duenez, aholkularitza bat izango da, ez terapia egiteko leku bat. “Heziketa pertsonalizatu bat eta terapia labur baten arteko zerbait izango da. Hainbat gauza zehatzetatik haratago landu daitezkeen gaiak landuko ditugu hemen”.

Adierazi dutenez, “konfidentzialtasun osoz” sexualitatearekin zerikusia duten askotariko gaiei buruz aholkatuko diete norbanakoei zein bikoteei. “Sexuak eta bikote harremanek merezi duten osasuna berreskuratzeko lekua da HelduLeku. Bikote harremaneko arazo eta kezka, nerabezaroko kezka, seme-alaben jokabide eta norbanakoaren arazo zein kezkei erantzuna emango zaie. Sexu identitatea, sexu orientazioa, pertsonaren sexu erantzuna, garapen emozionala, pertsonen arteko erlazioak, erotika eta beharrekin zerikusia duen guztia landuko da, beti ere kontsulta egiten duen pertsonaren edo bikotearen momentu ebolutiboa aintzat hartuta”.


2020-02-10

Gaur Altsasun AHTren kontrako mobilizazioaz aritu gara baita asteburuko kirolez ere.


Olariaga ilustratzaileak BERRIAren gaurko azala diseinatu du

Hurrengo hiru igandeetan ere ilustratzaileek marraztuko dute egunkariaren azala: Eider Eibar, Zaldieroa eta Idoia Beratarbidek. 'Ziztada' kanpainarekin bat egin dute laurek. Hemen Antton Olariagaren azala.

Itxura aldatua izango du BERRIAren azalak datozen igandeetan, gaurtik hasita. Irakurleak erabateko ezustekoa hartuko du. Ohi bezala, eguneko albisterik garrantzitsuenen tituluak irakurri ahal izango dira azalean, baina marrazkiek ordezkatuko dituzte argazkiak. Ziztada kanpainarekin bat egin duten lau marrazkilariren ekarpena izango da.

Antton Olariagak atzo 17:30ak aldera ekin zion BERRIAren gaurko azala diseinatzeari, egunkariaren egoitza nagusian bertan, Andoainen. 22:30ak aldera amaitu zuen.

Haren ondoren Eider Eibar, Zaldieroa eta Idoia Beratarbidek hartuko dute lekukoa, bata bestearen jarraian.

Ibilbide luzeko marrazkilariak dira guztiak, eta BERRIAren irakurleentzat aski ezagunak. Zakilixut pertsonaiaren aita da Olariaga. Haur literaturako ilustratzaile gisa egin ditu urratsak Eibarrek, eta laster Mantangorri gehigarriko gastronomia orriak apainduko ditu. Umore zertzeladaz betetzen du iritzi saila egunero Zaldieroak, De Rerum Natura komiki zintarekin. Eta igandeko azken orriko elkarrizketetako protagonisten marrazkiak Beratarbidek egiten ditu.

Ziztaden beharra

BERRIA Taldeak azaroa amaieran jarri zuen martxan Zure ziztada behar dugu kanpaina. Ekonomiaren eta idatzizko hedabideen krisiaren eraginez, urte ekonomiko zailak izaten ari dira taldearentzat. Hala, kanpaina proiektuari eusteko eta etorkizuneko erronkei aurre egiteko diru ekarpenak lortzeko da. BERRIA Komunitatea martxan jarri zenetik, dagoeneko hiru mila lagunek eman dute ziztada, eta hainbat sektorek babestu dute kanpaina.

Sektore horietako bat da kulturarena. Urte hauetan guztietan euskal kulturan ezinbesteko erreferente bilakatu da BERRIA, eta, horretaz jakitun, atxikimendua eman diote kultur arloko hainbat lagunek kanpainari. Zerrenda luzea da oso: bertsolariak, musikariak, argazkilariak, artistak, antzezleak, idazleak... Marrazkilarien ekarpenarekin erlauntzak handitzen jarraitzen du orain. Sektoreka atxikimendua jasotzeaz gain, herriz herri ere ari dira ekintzak antolatzen ziztadak jasotzeko.


'Arrakasta' eskola garraioko asteleheneko greban, sindikatuen arabera

ELAk jakinarazi duenez, deialdiak izan duen erantzuna joan den astekoa baino handiagoa izan da: % 5 igo da Gipuzkoan eta Araban.

EAEko irakaskuntza-zentro publikoetako eskola garraioko eta jolastokietako monitoreek astelehenerako deituta zuten greba eguna "arrakasta" izan da sindikatuen arabera. ELAk esan duenez (LABekin, UGTrekin eta CCOOrekin batera du deituta protesta), deialdiak izan duen erantzuna joan den astekoa (astelehenean eta asteartean ere egin zuten) baino handiagoa izan da: % 5 igo da Gipuzkoan eta Araban. Helburua ez da aldatu: hitzarmen kolektiboa eskatzea.

Bere datuen arabera, eragina % 90-95ekoa izan da goizean Bizkaian (joan den astekoa bezalakoa) eta % 65ekoa Gipuzkoan eta % 55ekoa Araban; hortaz, aurreko asteko datuekin alderatuta, % 5 igo da erantzuna azken bi lurralde horietan.

Sektorean dauden ia 500 langileak asteartearako eta asteazkenerako ere badaude deituta, eta urtarrilaren 27tik aurrera mugagabekoa izan zitekeela ohartarazi dute. Azken egunetan, sindikatuek ez dute harremanik izan enpresekin, eta, ondorioz, protestarekin jarraitzen dute.

Astelehen goizean zehar, kolektiboak Karrantzan (Bizkaia) eta Gasteizen, Eusko Jaurlaritzaren aurrean, egin ditu mobilizazioak, bere aldarrikapenen alde.

Sindikatuak azken erreforma laboralaren aurrean "blindatutako" hitzarmena sinatzea eskatzen ari dira, horren ordez egongo den beste akordio bat itxi arte mugagabeko ultraaktibitatea duena. Halaber, igoera bat ari dira eskatzen soldatan, sektore publikoan parekoa den lan-kategoriara ahalik eta gehien gerturatzeko.


Gitarra eskolak

Sartu, sartu… eseri hor.

Ondo da, errazenetik hasiko gara. Akorde bat jotzen ikasiko dugu. A akordea, nahiko erraza. Zure hatz erakuslea bigarren trastearen atzeko D sokan.

Ez, zure ezker eskua. D soka. Goitik hasita hirugarren soka da D soka.

Bai, badakit D soka alfabetoan laugarren dela, baina euskaraz C letra ez dagoenez, ba hirugarrena beharko luke, ezta? Baina Euskaltzaindiak badela dio. Nahastu nauzu, esandakoa, goitik hasita hirugarrena da D soka.

Bai, ideia ona litzateke sokak alfabetikoki ordenatuta baleude, baina ez daude.

Bigarren trastearen atzean. Trasteak giderrean goitik behera datozen metalezko gauza horiek. Giderra gitarraren lepoa da, mastila. Makila. Hau! !

Bai, hitz asko dago ikasteko, terminologia esaten zaio. Komeni izaten da hori ere menderatzea.

Ez, justu bigarren trastearen atzean, hori hirugarrena da. Sakatzen ari zaren hori G soka da, D soka, bigarren trastearen atzean dagoena da.

Begira nire hatza, ikusten? Jarri nirea dagoen lekuan!

Ez, ez, ez. Nirearen gainean ez, esan nahi nuena da, nik daukadan leku berean jartzeko, baina zurean. Bale, ondo da, nahasgarria izan da. Jarraitu dezagun.

Trastearen atzean baina! Ez gainean. Gainean ez, atzean. Hori E soka da. Goitik behera hirugarrena da D soka. Ez, ez, hirugarren trastea ez, bigarrenaren atzean. Bigarren soka ez, bigarren trastea.

Eragin iezaiozu behatz puntarekin. Poliki. Bai, badakit hasieran deseroso izan daitekeela, baina ohituko zara. Ez, D soka, bigarren trastea. Eragin sokari orain. Ez, ez du soinu polita horrek, ezta? Itxaron, berriro mugitu duzu zure hatza. Bestea, beste trastea, bigarrena, trastea, bai, metalezko barratxo hori, horren atzean, D soka.

Interesgarria da hori. D sokarekin hasi gara A akorde batekin hasi bagara ere. Izan ere A akordeek hiru nota dituzte. A, E eta C sostenidoa. Bai, badakit hiru horien artean ez dagoela D-rik, horregatik behar dugu hatza D sokan jartzea, nota E batera aldatzeko. Ez, ez gaude E akordea ikasten ari. Oroitzen al duzu A akordeak E nota bat duela? Bai, hau ere nahasgarria da. Baina bueltatu gaitezen bigarren trasteko D sokara. Ez, ez naiz haserretzen ari. Bigarren trastea. Trastearen barraren atzean. Hirugarren soka. Hortxe.

Ikusten? Berriro aldatu duzu zure hatza. Baina zer demontre? Bigarren trastea, hirugarren soka. Ez, ez da hirugarren trasteko bigarren soka, bigarren trasteko hirugarren soka da. D soka. Bai, badakit D soka ez dela A soka. Oraintxe hitz egin dugu horrretaz guztiaz.

Jarri zure hatza D sokan, bigarren trastean. Baina ze ost…! D soka, D soka, D soka! Ezin da hain motza izan! Soka? Soka ez da motza dena ez, soka ez!! D soka, mesedez, hirugarrena. Ezetz ba, hirugarrena behetik hasita ez, goitik, goitik hasita. Jarri hor zure hatza. Baina beste eskuko hatza! Adarra jotzen ari zara? Hatz erakuslea, bai erakusteko erabiltzen duzuna. Ez, ez da zakarkeri bat gitarra jotzen ari bazara. Honek kamera ezkutu saio baten parte behar du!! Ni zoratu nahian zabiltza? Bi-ga-rren tras-te-a! D so-ka! Hi-ru-ga-rren so-ka!! Horrela ulertzen didazu? Begira zure hatz lodia! Zer egiten du bosgarren trastearen E sokan? D soka esan dut, bigarren trastea! Begiratu nire hatza! Begira! Ergela! Beste eskua, bestea… gitarra bat hartzen ere ez dakizu?

Gitarra bai! Pianoa? Pianoa ondoko gelan da. Ez zarela esaten atrebitu?


Hurrengo bosturtekoan babestutako mila etxebizitza inguru eraiki nahi ditu Getxoko Udalak

Getxoko Udalak gutxienez babestutako 150 etxebizitza egingo ditu 2010 eta 2012 urte artean Alango auzoan, Algortan, herriko 35 urtez azpiko gazteei errentan emateko. Hiri-lurzoruan Etxebizitzak egiteko udal Plangintzan jasotako jardunbideetan lehena da. Plana EAJ eta PSE-EE taldeek adostutakoa da eta datozen 5 edo 6 urteetan garatuko da udalerrian, Imanol Landa alkateak gaur aurreratu duenez. Bere hitzetan, “alokairuaren formula egokia da pertsona gazteek etxebizitza bat eduki ahal izateko eta gizartearen eskaera honi erantzuna emateko behar diren baliabide publikoak maximizatzea ahalbidetuko duen etxebizitza parke txandakakoa egokitu aldera”. Planaren jomuga nagusia da gizartearen etxebizitza eskaera ahal den gehien betetzea eta, hartara, babestutako 918 eta 1279 etxebizitza arteko kopurua eraikitzea aurreikusten du, BOE eta etxebizitza tasatuen artean, 50 eta 75 metro koadro erabilgarrikoak, hurrengo bosturtekoan HAPOn jasotako hiri-lurzoruan. Hain zuzen, Alangoz gain, San Nikolas, Zubilleta, Sarrikobaso, Ormaza, Konporte, Iturribarri II eta Benantzio esparruetan ere egingo dira. Argazkian, udalerriko gazteek hainbatetan salatu dute "kale gorrian" daudela.

Landak aurreratu duenez, “plan honen helburu nagusiak dira: 14 ekintza bultzatzea behar gehiago eta zailtasun handiagoak dituztenek, batez ere 35 urtez azpiko gazteek, etxe bat errazago lortzeko; eta etxe-salerosketan eragin handiagoa izatea, etxebizitza librearen eta babestuaren arteko aldeak murrizten saiatuz”. Hartara, Eusko Jaurlaritzarekin zein sustatzaile pribatuekin sinatutako hitzarmenen bitartez, etxebizitza kopururik handiena egin gura du Udalak, “hiri-lurzoruetan, bai hiri-aprobetxamendurako utzi direnak, bai erositakoak lortuz". "Halaber, HAPOn aurreikusitako eta jabetza partikularra duten lurzoruen garapen urbanistikoak bultzatu nahi ditugu, babes ofizialeko etxebizitzaren sustatzea jasotzen dutenak, modalitatea edozein izanda ere”, gaineratu du udal agintariak.

Ezinbesteko baldintzak

Etxebizitza horiek, errentan, azalera-eskubidean (gehienez 75 urtez), edo jabetzan emango dira. Oro har, etxebizitza baten beharra duten herritar guztientzat izango badira ere, lehentasuna izango dute honako talde hauek: 35 urte arteko gazteek; adin txikiko umeak beren kargura dituzten familia ugariek; desgaituak diren pertsonek eta beren familiek; 65 urtetik gorakoek eta beren familiek; genero indarkeriaren eta terrorismoaren biktimek; eta gizartean baztertzeko egoera izan edo arriskuan daudenek. Etxebizitza horiek eskuratzeko ezinbesteko baldintzak dira erroldatzea, diru-sarrera nahikoak eta etxebizitza baten beharra. Babes ofizialeko etxebizitzetan Eusko Jaurlaritzaren legedia aplikatuko da eta tasatuetan, berriz, udal ordenantzan jasotakoa.


834.000 euro Arcelorreko langileen aurrejubilaziorako

ZUMARRAGA // Espainiako Gobernuak 834.000 euro jarriko ditu Zumarragako Arcelor Mittal lantegiaren itxiera dela eta aurrejubilatuko diren 21 langi-leen kotizazioa ordaintzeko. Diru laguntza hori Arcelor Mittal enpresak eta bertako langileek eskatu zuten, enpresak jarriko duen diruarekin batera, jubilatzeko zegokien adinera heldu arte kotizatu ahal izateko. 1959. urtea baino lehenago jaiotako 21 langileak dira aurrejubilatuko direnak. Espainiako Enplegu eta Gizarte Segurantza ministerioak 21 langile horien egoera aztertu du. Lana aurkitzeko zailtasunak izango dituztela ikusi du eta aipatutako diru-laguntza ematea erabaki du.


EAJk berretsi du ohiko gastua murriztu behar dela

Errenteriako EAJ beste behin “kezkatuta” azaldu du Udalaren egoera ekonomikoarekin, eta beharrezkoa dela gogorarazi du ohiko gastua murriztea. Horrekin batera, honako neurriak proposatu ditu: saneamendu plan bat egitea, lan-taldearen gastua murriztea soldatak ere txikituz, Udala ez gehiegi zorpetzea eta Udal zerga eta tasak “zertxobait” igotzea.

Azken puntuari dagokionez, zehaztu du igoerak finantzatzen duten zerbitzuaren gastuaren araberakoa izan behar dutela. Alegia, zerbitzuaren gastua igotzen baldin bada, tasa era berean igotzea. Horren baitan sartu ditu zabor bilketa eta ur zerbitzua. IBI zerga (ondasun higiezinen gainekoa), berriz, bere horretan uztea eskatu du. Ibilgailuen gaineko zerga eta beste tasak, berriz, KPIren arabera igotzea proposatu du (%2 igotzea espero da), autobuseko txartela izan ezik.


Santa Ageda bezpera ospatuko dute haur eta helduek

Bihar, otsailaren 4a, Santa Ageda bezpera ospatuko dute herriko ikastetxeetako ikasleek eta Beheko Plaza abesbatzako kideek. Haurrek bazkalostean eta abesbatzakoek 18:00etatik aurrera. Hemen daukazue egitaraua: Zumaiako Herri Eskola: Eguraldia ona bada, 15:00etan elkartuko dira Aita Mari eraikinean Haur Hezkuntzako eta Lehen Hezkuntzako ikasleak: HHkoak ikastetxe inguruko kaleetan ibiliko dira santaeskean. LHkoak herrian ibiliko dira kantuan, eta Ondartxo plazan amaituko dute saioa. Eguraldi txarra egiten badu, ikastetxean bertan ospatuko dute. Maria eta Jose Ikastetxea: 14:45etik 16:45era, ikastetxean, Brankan, Otezurin eta San Juan Egoitzan kantatuko dute ikasleek. Beheko Plaza abesbatza: 18:00etan hasita (eguraldia lagun) Beheko Plaza abesbatzako kideak kantuan kalez-kale ibiliko dira.


«Abertzaleentzat ere ona izan daiteke burujabetza partekatuaren eztabaida»


Gazte mailako Emakumeen Selekzio Txapelketa jokatuko dute Mundakan

Hamahirugarrenez lehiatuko dute selekzioen arteko txapelketa, eta Regina Solturaren hirugarren memoriala da.

Isla Kale kiroldegian jokatuko dute domekan. 10:30ean Bizkaia eta Urdaibai Eskubaloi Taldearen partiduagaz hasiko da txapelketa. 12:00etan, berriz, Nafarroaren eta La Riojaren arteko partidua izango da.

18:00etan lehiatuko dute finala. Aurretik, hirugarren eta laugarren postuak erabakitzeko neurketa jokatuko dute (16:30).


Banatu ditu Lokatzak Gobonetako zozketako sariak

Julen Prietorentzat izan da lehen saria (9140 zenbakia), I2 Kirolak dendak emandakoa (argazkian, bertako Jesus Martinekin): bizikleta eta 300 euro jaso ditu Prietok.

Bigarren saria, berriz, Itziar Bikuñari egokitu zaio (2775 zenbakia): Zumelaga jatetxean bi pertsonarentzat afaria eta 200 euro.


Iker Karrera: 'Oso ibilbide gogorra da'

Nolan's 14 proba prestatzen ari da Iker Karrera. 2015ean Andrew Hamiltonek ezarri zuen errekorra gainditzea da amezketarraren helburu nagusia.

Nolan's 14 proba prestatzen ari da Iker Karrera. 2015ean Andrew Hamiltonek ezarri zuen errekorra gainditzea da amezketarraren helburu nagusia.


Igatzako kultur mahaiak gaur egingo du bilera, jauregian

KULTURA // Igartzako kultur mahaiak gaur egingo du bilera Igartzako jauregian, 18:30ean, eta bertan aurkeztuko dute Beasianen 400. urteurrenerako antolatu dituzten ekintzak. Behin aurkezpena eginda, lan taldeak eratuko dituzte.


Dantxarinera eta Luzaidera begira, igande honetan, 'Amarauna' saioan

Gainera, komun eramangarriak egiten dituzten enpresa batekin hitz egingo dute, 10 urte bete baititu komungintzan Legazpiko Komunonak enpresak.

Hainbat berritasun eta gai interesgarrirekin dator igande honetan ere Euskadi Irratiko 'Amarauna' saioa. Biarritzen egingo duten G7aren goi-bilera dela-eta hartu dituzten segurtasun neurriek trafikoan eragin nabarmena izango dute Dantxarinean eta Luzaiden. Egoerari neurria hartzen saiatuko dira igandean, 10:00etan.

Gainera, Maria Ballesteros Surfrider elkarteko kideak eurek egingo duten batzarraren berri emango du. Biarritzen batuko dira eurak ere, G7koak bezalaxe.

Bestetik, Donostiako festen amaiera eta Bilbokoen hasiera lotuko dituzte, eta festetan hain beharrezko izaten diren komun eramangarriak egiten dituen enpresa batekin hitz egingo dute, 10 urte bete baititu komungintzan Legazpiko Komunonak enpresa.

Hori guztia eta askoz gehiago, igande honetan, 10:00etatik 13:00ak arte, Euskadi Irratian.


Abenduaren 25ean, bigarren jardunaldiko lehen partida

Olaizola II-Beroiz eta Retegi BI-Rezusta bikoteek jokatuko dute hurrengo jardunaldiko aurreneko neurketa Eibarren.

Aste honetan Binakako Txapelketako bigarren jardunaldia jokatuko da. Eibarren izango dira osteguneko zein igandeko neurketak, biak zuzenean ETBn eta eitb.eus-en.

Ostegunean, 25ean, 17:00etan Eibarren; Olaizola II-Beroiz - Retegi BI-Rezusta.Ostiralean, 26an,s 16:45ean Tolosan; Ezkurdia-Zabaleta - Artola-Albisu. Larunbatean, 27an, 17:30ean Bilbon; Mtz. de Irujo-Barriola - Berasaluze II-Zubieta.Igandean, 28an, 17:00etan, Eibarren: Bengoetxea VI-Aretxabaleta - Altuna III-Merino II.